
	讜讘诇讘讚 砖诇讗 讬讚诇讙 诪住讜祝 讛住驻专 诇转讞讬诇转讜: 讜讙讜诇诇 住驻专 转讜专讛 讜讻讜': 讜讻诇 讻讱 诇诪讛 讻讚讬 砖诇讗 诇讛讜爪讬讗 诇注讝 注诇 住驻专 转讜专讛: 讜讘注砖讜专 砖诇 讞讜诪砖 讛驻拽讜讚讬诐 拽讜专讗 注诇 驻讛: 讗诪讗讬 谞讙诇讜诇 讜谞讬拽专讬 讗诪专 专讘 讛讜谞讗 讘专讬讛 讚专讘 讬讛讜砖注 讗诪专 专讘 砖砖转 诇驻讬 砖讗讬谉 讙讜诇诇讬谉 住驻专 转讜专讛 讘爪讬讘讜专 诪驻谞讬 讻讘讜讚 爪讬讘讜专 讜谞讬讬转讬 讗讞专讬谞讗 讜谞拽专讬 专讘 讛讜谞讗 讘专 讬讛讜讚讛 讗诪专 诪砖讜诐 驻讙诪讜 砖诇 专讗砖讜谉 讜专讬砖 诇拽讬砖 讗诪专 诪砖讜诐 讘专讻讛 砖讗讬谞讛 爪专讬讻讛 讜诪讬 讞讬讬砖讬谞谉 诇驻讙诪讗 讜讛讗诪专 专' 讬爪讞拽 谞驻讞讗 专讗砖 讞讜讚砖 讟讘转 砖讞诇 诇讛讬讜转 讘砖讘转 诪讘讬讗讬谉 砖诇砖 转讜专讜转 讜拽讜专讬谉 讗讞转 讘注谞讬谞讜 砖诇 讬讜诐 讜讗讞转 砖诇 专讗砖 讞讜讚砖 (讟讘转) 讜讗讞转 砖诇 讞谞讜讻讛 转诇转讗 讙讘专讬 讘转诇转讗 住驻专讬 诇讬讻讗 驻讙诪讗 讞讚 讙讘专讗 讘转专讬 住驻专讬 讗讬讻讗 驻讙诪讗: 讜诪讘专讱 注诇讬讛 砖诪讜谞讛 讘专讻讜转: 转''专 注诇 讛转讜专讛 讻讚专讱 砖诪讘专讻讬诐 讘讘讬转 讛讻谞住转 注诇 讛注讘讜讚讛 讜注诇 讛讛讜讚讗讛 讜注诇 诪讞讬诇转 讛注讜谉 讻转讬拽谞讛 讜注诇 讛诪拽讚砖 讘驻谞讬 注爪诪讜 讜注诇 讛讻讛谞讬诐 讘驻谞讬 注爪诪谉 讜注诇 讬砖专讗诇 讘驻谞讬 注爪诪谉 讜注诇 砖讗专 转驻诇讛 转''专 讜砖讗专 讛转驻诇讛 专谞讛 转讞讬谞讛 讘拽砖讛 诪诇驻谞讬讱 注诇 注诪讱 讬砖专讗诇 砖爪专讬讻讬谉 诇讛讜砖注 讜讞讜转诐 讘砖讜诪注 转驻诇讛 讜讗讞''讻 讻诇 讗讞讚 讜讗讞讚 诪讘讬讗 住驻专 转讜专讛 诪讘讬转讜 讜拽讜专讗 讘讜 讻讚讬 诇讛专讗讜转 讞讝讜转讜 诇专讘讬诐: 讛专讜讗讛 讻讛谉 讙讚讜诇 讻讜' 诇讗 诪驻谞讬 砖讗讬谞讜 专砖讗讬: 驻砖讬讟讗 诪讛讜 讚转讬诪讗 讻讚专讬砖 诇拽讬砖 讚讗诪专 专讬砖 诇拽讬砖 讗讬谉 诪注讘讬专讬谉 注诇 讛诪爪讜转 讜诪讗讬 诪爪讜讛 {诪砖诇讬 讬讚-讻讞} 讘专讘 注诐 讛讚专转 诪诇讱 拽诪''诇:


	诪转谞讬' 讗诐 讘讘讙讚讬 讘讜抓 拽讜专讗 拽讚砖 讬讚讬讜 讜专讙诇讬讜 驻砖讟 讬专讚 讜讟讘诇 注诇讛 讜谞住转驻讙 讜讛讘讬讗讜 诇讜 讘讙讚讬 讝讛讘 讜诇讘砖 讜拽讚砖 讬讚讬讜 讜专讙诇讬讜 讜讬爪讗 讜注砖讛 讗转 讗讬诇讜 讜讗转 讗讬诇 讛注诐 讜讗转 砖讘注转 讻讘砖讬诐 转诪讬诪讬诐 讘谞讬 砖谞讛 讚讘专讬 专' 讗诇讬注讝专 专讘讬 注拽讬讘讗 讗讜诪专 注诐 转诪讬讚 砖诇 砖讞专 讛讬讜 拽专讘讬谉 讜驻专 讛注讜诇讛 讜砖注讬专 讛谞注砖讛 讘讞讜抓 讛讬讜 拽专讘讬谉 注诐 转诪讬讚 砖诇 讘讬谉 讛注专讘讬诐 拽讚砖 讬讚讬讜 讜专讙诇讬讜 讜驻砖讟 讜讬专讚 讜讟讘诇 讜注诇讛 讜谞住转驻讙 讛讘讬讗讜 诇讜 讘讙讚讬 诇讘谉 讜诇讘砖 讜拽讚砖 讬讚讬讜 讜专讙诇讬讜 谞讻谞住 诇讛讜爪讬讗 讗转 讛讻祝 讜讗转 讛诪讞转讛 拽讚砖 讬讚讬讜 讜专讙诇讬讜 讜驻砖讟 讜讬专讚 讜讟讘诇 注诇讛 讜谞住转驻讙 讛讘讬讗讜 诇讜 讘讙讚讬 讝讛讘 讜诇讘砖 讜拽讚砖 讬讚讬讜 讜专讙诇讬讜 讜谞讻谞住 诇讛拽讟讬专 拽讟讜专转 砖诇 讘讬谉 讛注专讘讬诐 讜诇讛讟讬讘 讗转 讛谞专讜转 讜拽讚砖 讬讚讬讜 讜专讙诇讬讜 讜驻砖讟 (讜讬专讚 讜讟讘诇 注诇讛 讜谞住转驻讙) 讛讘讬讗讜 诇讜 讘讙讚讬 注爪诪讜 讜诇讘砖 讜诪诇讜讬谉 讗讜转讜 注讚 讘讬转讜 讜讬讜诐 讟讜讘 讛讬讛 注讜砖讛 诇讗讜讛讘讬讜 讘砖注讛 砖讬爪讗 讘砖诇讜诐 诪谉 讛拽讜讚砖:


	讙诪' 讗讬讘注讬讗 诇讛讜 讛讬讻讬 拽讗诪专 注诐 转诪讬讚 砖诇 砖讞专 讛讬讜 拽专讘讬谉 讜驻专 讛注讜诇讛 讜砖注讬专 讛谞注砖讛 讘讞讜抓 注诐 转诪讬讚 砖诇 讘讬谉 讛注专讘讬诐 讗讜 讚讬诇诪讗 讛讻讬 拽讗诪专 注诐 转诪讬讚 砖诇 砖讞专 讛讬讜 拽专讘讬谉 讜驻专 讛注讜诇讛 讘讛讚讬讬讛讜 讜砖注讬专 讛谞注砖讛 讘讞讜抓 注诐 转诪讬讚 砖诇 讘讬谉 讛注专讘讬诐 讜转讜 驻专 讛注讜诇讛 诇专讘讬 讗诇讬注讝专 讚砖讬讬专讬讛 讗讬诪转 注讘讬讚 诇讬讛 讜转讜 讘讬谉 诇专讘讬 讗诇讬注讝专 讘讬谉 诇专讘讬 注拽讬讘讗 讗讬诪讜专讬 讞讟讗转 讗讬诪转 注讘讬讚 诇讛讜 讗诪专 专讘讗 诇讗 诪砖讻讞转 诇讛 诪转拽谞转讗 讗诇讗 讗讜 诇专讘讬 讗诇讬注讝专 讚转谞讗 讘讚讘讬 砖诪讜讗诇 讗讜 诇专讘讬 注拽讬讘讗 讻讚转讜住驻转讗 讚转谞讗 讚讘讬 砖诪讜讗诇 专讘讬 讗诇讬注讝专 讗讜诪专 讬爪讗 讜注砖讛 讗讬诇讜 讜讗讬诇 讛注诐 讜讗讬诪讜专讬 讞讟讗转 讗讘诇 驻专 讛注讜诇讛 讜砖讘注转 讻讘砖讬诐 讜砖注讬专 讛谞注砖讛 讘讞讜抓 注诐 转诪讬讚 砖诇 讘讬谉 讛注专讘讬诐 专讘讬 注拽讬讘讗 讚转讜住驻转讗 诪讗讬 讛讬讗 讚转谞讬讗 专讘讬 注拽讬讘讗 讗讜诪专 驻专 讛注讜诇讛 讜砖讘注转 讻讘砖讬诐 注诐 转诪讬讚 砖诇 砖讞专 讛讬讜 拽专讘讬谉 砖谞讗诪专 {讘诪讚讘专 讻讞-讻讙} 诪诇讘讚 注讜诇转 讛讘拽专 讗砖专 诇注讜诇转 讛转诪讬讚 讜讗讞专 讻讱 注讘讜讚转 讛讬讜诐

	诪住讜祝 讛住驻专 诇转讞讬诇转讜. 诇诪驻专注: 讜讻诇 讻讱 诇诪讛. 诇诪讛 爪专讬讱 诇讜诪专 讬讜转专 诪诪讛 砖拽专讬转讬 诇驻谞讬讻诐 讻转讜讘 讻讗谉: 砖诇讗 诇讛讜爪讬讗 诇注讝 注诇 住驻专 转讜专讛. 讻砖专讜讗讬谉 讗讜转讜 拽讜专讗 驻专砖讛 砖诇讬砖讬转 注诇 驻讛 讬讛讜 住讘讜专讬诐 砖住驻专 转讜专讛 讞住专 讗讜转讛 驻专砖讛: 诪驻谞讬 讻讘讜讚 爪讬讘讜专. 砖讬讛讜 诪爪驻讬谉 讜讚讜诪诪讬谉 诇讻讱: 讜谞讬讬转讬 讗讞专讬谞讗. 砖讬讛讗 谞讙诇诇 诇驻专砖讛 砖诇讬砖讬转: 诪砖讜诐 驻讙诪讜 讜讻讜'. 砖诇讗 讬讗诪专讜 讞住专 讛讜讗: 讘专讻讛 砖讗讬谞讛 爪专讬讻讛. 砖讬讛讗 爪专讬讱 诇讞讝讜专 讜诇讘专讱: 讻转讬拽谞讛. 讻诪讜 砖讗谞讜 讗讜诪专讬谉 讗讜转谉 讘转驻诇讛: 转谞讜 专讘谞谉 砖讗专 讛转驻诇讛. 讛砖谞讜讬讛 讘诪砖谞讛 讻讱 讛讬讗 专谞讛 转讞讬谞讛 讘拽砖讛 诪诇驻谞讬讱 注诇 注诪讱 讬砖专讗诇 砖爪专讬讻讬诐 诇讛讜砖注: 诇讛专讗讜转 讞讝讜转讜 诇专讘讬诐. 诇讛专讗讜转 谞讜讬讜 砖诇 住驻专 转讜专讛 讜转驻讗专转 讘注诇讬讛 砖讟专讞 诇讛转谞讗讜转 讘诪爪讜讛 砖谞讗诪专 (砖诪讜转 讟讜) 讝讛 讗诇讬 讜讗谞讜讛讜 讛转谞讗讛 诇驻谞讬讜 讘诪爪讜转 诇讜诇讘 谞讗讛 住驻专 转讜专讛 谞讗讛 讘拽诇祝 谞讗讛 讘讚讬讜 谞讗讛 讘诇讘诇专 讗讜诪谉 讜诪注专讘 讬讜诐 讛讻驻讜专讬诐 讛讘讬讗讜诐 砖诐: 讗讬谉 诪注讘讬专讬谉 注诇 讛诪爪讜转. 讜诪讛讜 讚转讬诪讗 讛讗讬 谞诪讬 讗注讘讜专讬 讛讜讗 砖诪谞讬讞 讝讜 讜讛讜诇讱 诇专讗讜转 讝讜: 讜诪讗讬 诪爪讜讛. 讬砖 讘专讗讬讬转谉 讬砖 讻讗谉 诪爪讜讛 诪砖讜诐 讘专讜讘 注诐 讛讚专转 诪诇讱: 拽诪''诇. 讚诇讗讜 诪注讘专 讛讜讗 诪讗讞专 砖讗讬谞讜 注住讜拽 讘讛: 诪转谞讬' 砖讘注转 讻讘砖讬诐. 砖诇 诪讜住祝 讛谉 讘讞讜诪砖 讛驻拽讜讚讬诐 (讘诪讚讘专 讻讟): 讜驻专 讛注讜诇讛. 谞诪讬 讚诪讜住祝 注诐 转诪讬讚 砖诇 讘讬谉 讛注专讘讬诐 讘讟讘讬诇讛 讞诪讬砖讬转: 讙诪' 讛讬讻讬 拽讗诪专. 专讘讬 注拽讬讘讗: 讜转讜 驻专 讛注讜诇讛 诇专讘讬 讗诇讬注讝专 讚砖讬讬专讬讛. 讜诇讗 讗讬讬专讬 讘讬讛 讗讬诪转 注讘讬讚 诇讬讛 讜讛讜讗 讛讚讬谉 谞诪讬 讚讗讬讻讗 诇讗拽砖讜讬讬 讗砖注讬专 讗诇讗 专讬砖 诪讬诇转讗 谞拽讟: 讗讬诪讜专讬 讞讟讗转. 讚转谞讗 讘讗讬讚讱 驻讬专拽讬谉 谞转谞诐 讘诪讙住 注讚 砖讬拽讟讬专诐: 诇讗 诪砖讻讞转 诇讛. 诇住讚专 注讘讜讚转 讛讬讜诐 诪转拽谞转讗 讘诪砖谞转讬谞讜 讗诇讗 诪砖讻讞转 诇讛 诪转拽谞转讗 诇专讘讬 讗诇讬注讝专 讚转谞讗 讚讘讬 砖诪讜讗诇 讚讗讬讬专讬 讘讻讜诇讛讜 讗讜 诇专讘讬 注拽讬讘讗 讚转讜住驻转讗 砖驻讬专砖 砖诐 讗转 讚讘专讬讜 讬驻讛 讘讚专讘讬 注拽讬讘讗 诇讗 讙专住讬谞谉 讬爪讗 讜注砖讛: 注诐 转诪讬讚 砖诇 砖讞专. 讘诇讘讬砖讛 专讗砖讜谞讛 砖谞讗诪专 讘诪讜住驻讬 讻诇 讛专讙诇讬诐 诪诇讘讚 注讜诇转 讛讘拽专 讗诇诪讗 诪讜住驻讬谉 注诐 注讜诇转 讛讘拽专 谞注砖讬转 讘住诪讜讱 诇讛谉 讜讬诇诪讜讚 讬讜诐 讛讻驻讜专讬诐 诪讛诐: 讜讗讞''讻 注讘讜讚转 讛讬讜诐 讜讗讞专 讻讱 砖注讬专 讛谞注砖讛 讘讞讜抓. 讜讗祝 注诇 驻讬 砖讛讜讗 诪谉 讛诪讜住祝 诇讗 讬讻讜诇 诇讛拽讚讬诪讜 诇注讘讜讚转 讛讬讜诐 诇驻讬 砖谞讗诪专 讘讜 讜砖注讬专 讞讟讗转 讗讞讚 诪诇讘讚 讞讟讗转 讛讻驻讜专讬诐 诇诪讚谞讜 砖砖注讬专 讞讟讗转 讛驻谞讬诪讬 拽讚诪讜:





转讜住驻讜转





	讜讘诇讘讚 砖诇讗 讬讚诇讙 诪住讜祝 讛住驻专 诇转讞讬诇转讜. 讗讬谉 诇驻专砖 诪住讜祝 转专讬 注砖专 诇转讞讬诇转讜 讚讗诐 讻谉 讗驻讬诇讜 诪转讞讬诇转讜 诇住讜驻讜 谞诪讬 诇讗 讚讛讬讬谞讜 讘讻讚讬 砖讬驻住讬拽 讛转讜专讙诪谉 讗诇讗 诪住讜祝 讛住驻专 诇爪讚 转讞讬诇转讜 讻诇诇 讻诇诇 诇讗: 讜砖注讬专 讛谞注砖讛 讘讞讜抓 注诐 转诪讬讚 砖诇 讘讬谉 讛注专讘讬诐. 转讬诪讛 诇讬 诪讗讬 诪住驻拽讗 诇讬讛 (讗诐 诪住驻拽讗 诇讬讛) 讗诐 讗讬转讗 讚砖注讬专 讛谞注砖讛 讘讞讜抓 诇讞讜讚讬讛 拽专讘 注诐 转诪讬讚 砖诇 讘讬谉 讛注专讘讬诐 讗诐 讻谉 诇讗 诇讬转谞讬 讘诪转谞讬转讬谉 讛讬讜 拽专讘讬诐 注诐 转诪讬讚 砖诇 讘讬谉 讛注专讘讬诐 讘诇砖讜谉 专讘讬诐 讗诇讗 诇讬转谞讬 讛讬讛 拽专讘 讜讬''诇 诪砖讜诐 讚砖讬讬专 讗讬诪讜专讬 讞讟讗转 讚讬诇诪讗 讗诪讜专讬 讞讟讗转 谞诪讬 拽专讘 注诐 转诪讬讚 砖诇 讘讬谉 讛注专讘讬诐 讜诇讛讻讬 拽转谞讬 讛讬讜: 讚转谞讗 讚讘讬 砖诪讜讗诇. 讛''讙 专讘讬 讗诇讬注讝专 讗讜诪专 讬爪讗 讜注砖讛 讗讬诇讜 讜讗讬诇 讛注诐 讜讗讬诪讜专讬 讞讟讗转 讗讘诇 驻专 讛注讜诇讛 讜讝' 讻讘砖讬诐 转诪讬诪讬诐 讜砖注讬专 讛谞注砖讛 讘讞讜抓 注诐 转诪讬讚 砖诇 讘讬谉 讛注专讘讬诐 讜讬砖 住驻专讬诐 砖讗讬谉 讘讛诐 讗讘诇 驻专 讛注讜诇讛 讗诇讗 讻转讜讘 讘讛谉 讬爪讗 讜注砖讛 讗讬诇讜 讜讗讬诇 讛注诐 讜讗讬诪讜专讬 讞讟讗转 讜驻专 讛注讜诇讛 讜讝' 讻讘砖讬诐 讜砖注讬专 讜讻讜' 讜诇讗 谞讛讬专讗 讗讜转讛 讙专住讗 讚讗诐 讻谉 转谞讗 讚讘讬 砖诪讜讗诇 谞诪讬 诇讗讜 诪转拽谞转讗 讛讬讗 讚讗讬讻讗 诇诪讬讘注讬 注诇讛 讻诪讜 讗诪转谞讬转讬谉:





专讘讬谞讜 讞谞谞讗诇

讜讗讜诪专 讬讜转专 诪诪讛 砖拽专讬转讬 讻讗谉 讻转讜讘 讻讗谉 讜诇诪讛 讻诇 讝讛 讻讚讬 砖诇讗 讬讗诪专讜 讝讛 讛住"转 讞住专 讛讜讗 讻讜' 讜讗住讬拽谞讗 诇专"诇 讗讬谞讜 驻讜转讞 讘住"转 讗讞专 诇拽专讜转 讘讜 注讚 砖讬讘专讱 讜讗注"驻 砖讘讬专讱 讘住"转 讛讗讞专 砖拽专讗 讘讜 讜讻讬 转诇转讗 讙讘专讬 讘转诇转讗 住讬驻专讬 诇讗 讛讜讛 驻讙诪讗 诇住驻专讬诐 讞讚 讙讘专讗 讘转专讬 住讬驻专讬 驻讙诪讗:




讬专讜砖诇诪讬 讜诪讘专讱 注诇讬讛 讞' 讘专讻讜转 注诇 讛转讜专讛. 讘讗"讬 讛讘讜讞专 讘转讜专讛. 讜注诇 讛注讘讜讚讛 讘讗"讬 砖讗讜转讱 [诇讘讚讱] 讘讬专讗讛 谞注讘讜讚. 注诇 讛讛讜讚讗讛 讘讗"讬 讛讟讜讘 诇讱 诇讛讜讚讜转. 注诇 诪讞讬诇转 讛注讜谉. 讘讗"讬 诪讜讞诇 注讜谞讜转 注诪讜 讬砖专讗诇. 注诇 讛诪拽讚砖 讘讗"讬 讛讘讜讞专 讘诪拽讚砖. 



讘讗"讬 砖讜诪注 转驻诇讛:




讛专讜讗讛 讻"讙 讻砖讛讜讗 拽讜专讗 讻讜'. 砖"诪 讚诪爪讜讛 讛讬讗 诇讬砖讘 讘讻谞住转 讘砖注讛 砖拽讜专讬谉 讘住"转 砖谞讗诪专 讘专讜讘 注诐 讛讚专转 诪诇讱:




讬爪讗 讜注砖讛 讗转 讗讬诇讜 讜讗转 讗讬诇 讛注诐 讻讜'. 



讗讬讘注讬讗 诇讛讜 专' 注拽讬讘讗 讛讬讻讬 拽讗诪专 砖讘注转 讻讘砖讬诐 转诪讬诪讬诐 注诐 转诪讬讚 讛砖讞专 讛讬讜 拽专讬讘讬谉 讜驻专 讛注讜诇讛 讻讜' 讜砖讞讬讟转 驻专讜 讜讛拽讟专转 讜讛讝讗转 讚诐 讛驻专 诇驻谞讬 讛讻驻专转 讜砖讞讬讟转 讛砖注讬专 讜讛讝讬讬转 讚诪讜 讘驻谞讬诐 讜讛讝讬讬转 诪讚诐 讛驻专 诇驻谞讬 讛驻专讻转. 讜讛讝讬讬转 诪讚诐 讛砖注讬专 诇驻谞讬 讛驻专讻转. 注讬专讜讘 讚诐 讛驻专 讘讚诐 讛砖注讬专 讜讛讝讬讬讛 讘拽专谞讜转 诪讝讘讞 讛讝讛讘 讜讛讝讬讬讛 注诇 讟讛专讜. 讜讬讚讜讬 注诇 砖注讬专 讛诪砖转诇讞. 讜砖讬诇讜讞 讛砖注讬专. 讜讛讜爪讗转 讛讻祝 讜讛诪讞转讛. 讜讛讜爪讗转 驻专 讜砖注讬专 诇砖专讬驻讛. 讜拽专讬讗讛 讘转讜专讛. 讜讛拽专讘转 讗讬诇讜 讜讗讬诇 讛注诐. 讜讞诇讘讬 驻专讜. 讜讞诇讘讬 讛砖注讬专 讛谞注砖讛 讘驻谞讬诐. 



讜驻专 讛注讜诇讛 讜砖讘注转 讻讘砖讬诐 转诪讬诪讬诐 讜砖注讬专 砖诇 讞讟讗转 讜转诪讬讚 砖诇 讘讬谉 讛注专讘讬诐. 



讜讗诪专 专讘讗 诇讗 转诪爪讗 讘住讚专 讛讝讛 讗讞专讬 注讘讜讚转 讛讬讜诐 砖讚讘专讬 讛讻诇 砖讜讬谉 讘讛. 讗诇讗 讗讬 专' 讗诇讬注讝专 讚讘讬 砖诪讜讗诇 讚转谞谉 讚讘讬 砖诪讜讗诇 专' 讗诇讬注讝专 讗讜诪专 讬爪讗 [讜注砖讛] 讗讬诇讜 讜讗讬诇 讛注诐 讜讗讬诪讜专讬 讞讟讗讜转. 



讜驻专 讛注讜诇讛 讜砖讘注转 讻讘砖讬诐 转诪讬诪讬诐 讜砖注讬专 讛谞注砖讛 讘讞讜抓 (讜转诪讬讚) [注诐] 砖诇 讘讬谉 讛注专讘讬诐. 讗讬 专' 注拽讬讘讗 讚转讜住驻转讗.





专诪讘"谉

诪转谞讬' 讬爪讗 讜注砖讛 讗讬诇讜 讜讗讬诇 讛注诐 讜讝' 讻讘砖讬诐 转诪讬诪讬诐 讚讘专讬 专"讗. 专"注 讗讜诪专 注诐 转诪讬讚 砖诇 砖讞专 讛讬讜 拽专讘讬' 讜驻专 讛注讜诇' 讜砖注讬专 讛谞注砖' 讘讞讜抓 注诐 转诪讬讚 砖诇 讘讬谉 讛注专讘讬诐 讛讬讜 拽专讘讬谉. 专讗讬转讬 诇专砖"讬 讝"诇 砖住讚专 转诪讬讚 砖诇 讘讬谉 讛注专讘讬诐 讗讞专 讛讜爪讗转 讻祝 讜诪讞转讛 讜讛讗讬 讚拽转谞讬 诇讛 讛讻讗诇讜诪专 讚砖注讬专 讛谞注砖讛 讘讞讜抓 讗注"驻 砖讛讜讗 诪谉 讛诪讜住驻讬谉 讛拽专讘讬谉 注诐 转诪讬讚 砖诇 砖讞专 讛讜讗 诇讗 讛讬讛 拽专讘 讗诇讗 注诐 转诪讬讚 砖诇 讘讬谉 讛注专讘讬诐 讜讘讝诪谞讜 砖诇 转诪讬讚 砖讛讜讗 诇注讜诇诐 诪砖诇讬诐 讛注讘讜讚讜转 讻诇诐 讜讻谉 专讗讬转讬 讘拽专讜讘讜转 讛驻讬讬讟谞讬谉 讛拽讚诪讜谞讬诐 讜诇讻诇 专讘谞讬 住驻专讚 讻讚注转 讛讝讜. 
讜讗谞讬 转诪讬讛 注诇 住讚专 诪砖谞转谞讜 砖砖谞讜 诇讗讞专 讛讜爪讗转 讻祝 讜诪讞转讛. 拽讚砖 讜驻砖讟 讬专讚 讜讟讘诇 讛讘讬讗讜 诇讜 讘讙讚讬 讝讛讘 讜拽讚砖 谞讻谞住 诇讛拽讟讬专 讗转 讛拽讟专转. 诇诪讛 诇讗 砖谞讛 讬爪讗 讜诪拽专讬讘 转诪讬讚 砖诇 讘讬谉 讛注专讘讬诐 谞讻谞住 诇讛拽讟讬专 讗转 讛拽讟专转. 诪讗讬 砖谞讗 转诪讬讚 讚砖讬讬专讬讛 讜注讜讚 拽讚砖 讜谞讻谞住 诪砖诪注 诪讬讚 讜诪砖诪注 讚诇讛讱 注讘讜讚讛 讟讘诇 讜拽讚砖 讜讻谉 讛讘专讬讬转讗 讛砖谞讜讬讛 讘讙诪' 讘讚专讘讬 注拽讬讘讗 驻专 讛注讜诇讛 讜讝' 讻讘砖讬诐 注诐 转诪讬讚 砖诇 砖讞专 讜讗讞"讻 注讘讜讚转 讛讬讜诐 讜讗讞"讻 砖注讬专 讛谞注砖讛 讘讞讜抓 讜讗讞"讻 讗讬诇讜 讜讗讬诇 讛注诐 讜讗讞"讻 讗讬诪讜专讬 讞讟讗转 讜讗讞"讻 转诪讬讚 砖诇 讘讬谉 讛注专讘讬诐 讝讜 讛讘专讬讬转讗 讻驻讬 诪砖诪注讛 讻住讚专谉 诪谞讗 诇讛讜. 
讜诪"砖 专砖"讬 讝"诇 讚转诪讬讚 砖诇 讘讬谉 讛注专讘讬诐 讘讟讘讬诇讛 讞诪讬砖讬转 讜诇讗 讗讬讬专讬 讛讻讗 讘讛讜爪讗转 讻祝 讜诪讞转讛 讚驻砖讬讟讗 诇谉 讚讘转专 讗讬诇讜 讜讗讬诇 讛注诐 讛讜讗 讻讚转谞讬讗 诇拽诪谉 砖讻诇 讛驻专砖讛 谞讗诪专讛 注诇 讛住讚专 讜讻讜' 讗讬谞讜 诪讞讜讜专 砖讛专讬 讛讘专讬讬转讗 诪转拽谞转 讜诪住讚专转 住讚专 讛讬讜诐 讜讛讜爪讗转 讻祝 讜诪讞转讛 讗注驻"讬 砖诇讗 谞讗诪专 注诇 讛住讚专 讗驻砖专 讚诇讗讞专 讛转诪讬讚 讜拽讜讚诐 拽讟讜专转 讛讜讗 讜诇讗 驻砖讬讟讗 诇谉 讻诇诇 讚讘转专 讗讬诇讜 讜讗讬诇 讛注诐 诪讬讚 讛讜讬.
讜讘讚拽转讬 讜诪爪讗转讬 讘讬专讜砖诇诪讬 讗"专 讬讜讞谞谉 讛讻诇 诪讜讚讬诐 讘讛讜爪讗转 讻祝 讜诪讞转讛 砖讛讬讗 诇讗讞专 转诪讬讚 砖诇 讘讬谉 讛注专讘讬诐 讜讻"讻 讛专诪讘"诐 讝"诇 讜讻谉 讘讚讬谉 砖讗讬谞讛 注讘讜讚讛 讜诪讗讞专讬谉 讗讜转讛 诇讗讞专 讛讻诇 讜讘诇讘讚 砖谞拽讬讬诐 讘讛 讞诪砖 讟讘讬诇讜转 讜转谞讗 讚讘讬 砖诪讜讗诇 谞诪讬 讚拽转谞讬 讗讞"讻 驻专 讛注讜诇讛 讜讝' 讻讘砖讬诐 转诪讬诪讬' 讜砖注讬专 讛谞注砖讛 讘讞讜抓 注诐 转诪讬讚 砖诇 讘讬谉 讛注专讘讬诐 诇讗讜 讗讞"讻 讚诪驻住讬拽 诇讛讜 讘讻祝 讜诪讞转讛 讗诇讗 诇诪讬诪专 讚诪讗讞专讬谉 诇讻讜诇讛讜 诪讜住驻讬 注诐 转诪讬讚 砖诇 讘讬谉 讛注专讘讬诐 讘讟讘讬诇讛 砖诇讬砖讬转 讜诇讗 讛讜讜 讘讟讘讬诇讛 专讗砖讜谞讛 砖诇 转诪讬讚 砖诇 砖讞专 讜讘讚专' 注拽讬讘讗 谞诪讬 拽转谞讬 讗讞"讻 讘讞讚讗 讟讘讬诇讛.
讜诇驻"讝 诪转谞讬' 讛"拽 讜砖注讬专 讛谞注砖讛 讘讞讜抓 注诐 转诪讬讚 砖诇 讘讬谉 讛注专讘讬诐 诪拽专讬讘 注讻砖讬讜 讘讟讘讬诇讛 讝讜 讜讗讞"讻 讟讜讘诇 讜诪讜爪讬讗 讻祝 讜诪讞转讛 讻讜诇讛 讻讚诪住讚专 讜讗讝讬诇 讜讗讞"讻 拽讟讜专转 讜谞住讻讬诐 讜讛讚诇拽讛 讻砖讗专 讛讬诪讬诐 砖讛讬讗 讛拽专讘讛 讘讬谉 讛讗讬讘专讬诐 诇谞住讻讬诐 讜讛讗讬 讚诇讗 拽转谞讬 诪转谞讬转讬谉 讞讘讬转讬谉 讜谞住讻讬谉 讚住讚专 转诪讬讚 讜讚讗讬 讻砖讗专 讻诇 讛讬诪讬诐 讛讜讗 拽专讘 讜讻谉 讛讗 讚拽转谞讬 讘讘专讬讬转讗 诪转拽谞转讗 讚转讜住驻转讗 讜讗讞"讻 讗讬诪讜专讬 讞讟讗转 讘讬谉 讗讬诪讜专讬 驻专 讜砖注讬专 讛谞砖专驻讬谉 讘讬谉 讗讬诪讜专讬 砖注讬专 讛谞注砖讛 讘讞讜抓 拽讗诪专 讻讜诇谉 讞讟讗讜转 讛谉 讜讗讬谞讜 讘讚讬谉 砖讬拽讚讬诐 讗讬诪讜专讬 砖注讬专 讛谞注砖讛 讘讞讜抓 诇讗讬诪讜专讬 砖注讬专 讛谞注砖讛 讘驻谞讬诐 讻讚谞住讬讘 诇讛 拽专讗 诪诇讘讚 讞讟讗转 讛讻驻讜专讬诐. 
讗讘诇 讘驻' 讗诪专 诇讛诐 讛诪诪讜谞讛 转谞讬讗 讜讞诪砖 注讘讜讚讜转 讛诐 转诪讬讚 砖诇 砖讞专 讘讘讙讚讬 讝讛讘 注讘讜讚转 讛讬讜诐 讘讘讙讚讬 诇讘谉 讗讬诇讜 讜讗讬诇 讛注诐 讘讘讙讚讬 讝讛讘 讻祝 讜诪讞转讛 讘讘讙讚讬 诇讘谉 转诪讬讚 砖诇 讘讬谉 讛注专讘讬诐 讘讘讙讚讬 讝讛讘. 诪讻讗谉 谞专讗讛 诇专讗砖讜谞讬诐 诪讞转讛 讜讗讞"讻 转诪讬讚. 讗讘诇 讬"诇 讛讛讜讗 诇讗讜 住讚专 注讘讜讚讜转 拽讗 诪谞讬 讗诇讗 讘砖讬谞讜讬 讘讙讚讬诐 讘诇讞讜讚 讗讬讬专讬 讜诪讛讜爪讗转 讻祝 讜诪讞转讛 诇诪拽爪转 注讘讜讚转 转诪讬讚 砖诇 讘讛"注 诪砖谞讛 诪讘讙讚讬 诇讘谉 诇讘讙讚讬 讝讛讘 讚讛讬讬谞讜 拽讟讜专转 讞讘讬转讬谉 讜谞住讻讬谉 讜谞专讜转 讚诪住讚专 讛转诪讬讚 砖诇 讘讬谉 讛注专讘讬诐 谞讬谞讛讜 讻讚拽转谞讬 转诪讬讚 砖诇 砖讞专 讜讘讻诇诇讜 拽讟讜专转 讞讘讬转讬谉 讜谞住讻讬谉 讜谞专讜转 讜讻讚转谞谉 讝讛讜 住讚专 讛转诪讬讚 讜诇讗 拽转谞讬 诪讜住驻讬谉 讜诇讗 砖注讬专 讛谞注砖讛 讘讞讜抓 讻诇诇.
讜诇讬讻讗 诇诪讬诪专 讚讬专讜砖诇诪讬 驻诇讬讙 讗讙诪专讗 讚讬诇谉 讘讛讜爪讗转 讻祝 讜诪讞转讛 讚讛讛讬讗 讚讘驻' 讗诪专 诇讛诐 讛诪诪讜谞讛 讘专讬讬转讗 讛讬讗 讜诪讬转谞讗 谞诪讬 讘住讬驻专讗 讜讗诪讜专讗讬 讜讚讗讬 讚讬专讜砖诇诪讬 诇讗 驻诇讬讙讬 讗转谞讗讬 讜讗讬谞讛讜 讘拽讬讗讬 讘诪转谞讬转讗 讜讘住讬驻专讗 讟驻讬 诪讬谞谉 讜讻讬讜谉 讚讗"专 讬讜讞谞谉 讛讻诇 诪讜讚讬诐 讜讘讙诪' 诇讗 讛拽砖讜 诇讛 谞诪讬 诪讛讱 讘专讬讬转讗 砖"诪 诇"驻 注诇讬讛 讻诇诇. 
讜诪爪讗转讬 注讜讚 讘转讜住驻转讗 讻诇 诪注砖讛 讬讜诐 讛讻驻讜专讬诐 讛讗诪讜专讬诐 注诇 讛住讚专 讗诐 讛拽讚讬诐 诪注砖讛 诇讞讘讬专讜 诇讗 注砖讛 讜诇讗 讻诇讜诐 讞讜抓 诪讛讜爪讗转 讻祝 讜诪讞转讛 砖讗诐 讛拽讚讬诐 诪注砖讛 诇讞讘讬专讜 诪讛 砖注砖讛 注砖讜讬. 讗"专 讬讛讜讚讛 讗讬诪转讬 讜讻讜'. 讜讗驻砖专 讚诪砖讜诐 讛讻讬 诇讗 拽驻讬讚 讛讛讜讗 转谞讗 诇驻专讜砖讗 讚讗讬 谞诪讬 诪驻住讬拽 诇讛 讘讬谉 讗讬诇讜 讜讗讬诇 讛注诐 诇讻讜诇讬讛 转诪讬讚砖驻讬专 讚诪讬 讗诇讗 讚拽转谞讬 诪转谞讬转讬谉 讚诪讗讞专讬谞谉 诇讛 诇讻转讞诇讛 诇讗讞专 讛注讘讜讚讜转 诪砖讜诐 讚诇讬转讗 讗诇讗 砖讬讬专讬 注讘讜讚讛 讜讻诇 讚诪拽讬讬诐 讘讛 讞诪砖 讟讘讬诇讜转 讜注砖专讛 拽讬讚讜砖讬谉 拽讬讬诐 诪爪讜讛.
讜诇讗 讻讚讘专讬 专砖"讬 讝"诇 砖驻讬专砖 讘驻专拽讬谉 讚诇注讬诇 讚讘专讬诐 讛谞注砖讬谉 讘讘讙讚讬 讝讛讘 讘讞讜抓 讻讙讜谉 讗讬诇讜 讜讗讬诇 讛注诐 砖讛拽讚讬诐 诇讛诐 讜讛讜爪讗转 讻祝 讜诪讞转讛 讗讬谉 诪注讻讘讬谉 注诇讬讜 诇驻住讜诇. 讜诇讗 讛讬讗 讚讗驻讬' 诇转"拽 讚讗诪专 讘讬谉 讘讘讙讚讬 讝讛讘 讘讬谉 讘讘讙讚讬 诇讘谉 讻讜诇谉 诪注讻讘讬谉 讛谞讬 诪讬诇讬 讘注讘讜讚讜转 讗讘诇 讛讜爪讗转 讻祝 讜诪讞转讛 讗讬谉 讘讛 诪砖讜诐 诪讜拽讚诐 讜诪讗讜讞专 讗诇讗 砖讛拽讚讬诐 讗讬诇 讛注诐 诇讗讬诇讜 讗讜 砖讛拽讚讬砖 讜讗讬讞专 砖注讬专 讛谞注砖讛 讘讞讜抓 注诐 讗讬诇讜 讜讗讬诇 讛注诐. 讛拽讘"讛 讬专讗讬谞讜 讘讘谞讬谉 讘讬转讜 讜住讚专 注讘讜讚转讜 讘诪讛专讛 讘讬诪讬谞讜 讗诪谉:





专讬讟讘"讗

讜讘诇讘讚 砖诇讗 讬讚诇讙 诪住讜祝 讛住驻专 诇转讞诇转讜.  讛驻讬壮 讛谞讻讜谉 讚讗讻讜诇讛 拽讗讬 讜讗驻讬诇讜 讘住驻专 讗讞讚 诪驻谞讬 砖讛讜讗 拽讜专讗 诇诪驻专注 讜诇讗 讻诪讗谉 讚诪驻专砖 讚诇讗 拽讗讬 讗诇讗 注诇 谞讘讬讗讬诐 砖诇 砖谞讬诐 注砖专 砖诇讗 讬讚诇讙 诪转讜讱 住驻专 讝讛 诇转讞诇转 住驻专 讝讛:



讜讻诇 讻讱 诇诪讛.  诇诪讛 讛讜爪专讱 诇讜诪专 讬讜转专 诪诪讛 砖拽专讬转讬 诇驻谞讬讻诐 讻转讜讘 讻讗谉:



讜讛讗 讚转谞谉 讜讘注砖讜专 砖讘讞讜诪砖 讛驻拽讜讚讬诐 拽讜专讗 注诇 驻讛.  讗拽砖讬壮 注诇讛 讗诪讗讬 诇讬讙诇讜诇 讜诇讬拽专讬. 讗讬讻讗 讚拽砖讬讗 诇讬讛 讚讛讗 专讬砖讗 讚拽转谞讬 诪讚诇讙讬谉 讗拽砖讬壮 注诇讛 诇诪讛 诪讚诇讙讬谉 讜讘讛讗 讚拽转谞讬 砖讗讬谉 诪讚诇讙讬谉 拽砖讬讗 诇谉 诇诪讛 讗讬谉 诪讚诇讙讬谉. 讜讛专壮 讬讜住祝 转讬专抓 讚诇注讬诇 诪转谞讬转讗 讛讜讗 讚专诪讬. 讜讛砖转讗 讘注讬 讟注诪讗 讗诪讗讬 讚讗住拽讬壮 诇注讬诇 讻讬讜谉 砖诪讚诇讙讬谉 诇诪讛 讗讬谉 诪讚诇讙讬谉 讗祝 讘讝讜 讚讛讗 诪住转诪壮 讗祝 讘讝讜 讘讻讚讬 砖诇讗 讬驻住讬拽 讛转讜专讙诪谉 讛讜讗. 讚讗住讬拽谞讗 诇注讬诇 讚诪讚诇讙讬谉:



诇驻讬 砖讗讬谉 讙讜诇诇讬谉 住驻专 转讜专讛 讘爪讘讜专 诪驻谞讬 讻讘讜讚 爪讘讜专.  讛拽砖讜 讘讬专讜砖诇诪讬 讜讛讗 拽转谞讬 拽讜专讗 讗讞专讬 诪讜转 讜讗讱 讘注砖讜专 讜驻专讬拽 砖谞讬讗 讛讬讗 诪驻谞讬 砖讛讜讗 住讚专讜 砖诇 讬讜诐 转讚注 讚讗诪专 专讬砖 诇拽讬砖 讘讻诇 诪拽讜诐 讗转讛 讗住讜专 诇拽专讜讗 注诇 驻讛 讜讻讗谉 拽讜专讗 注诇 驻讛 注状讻. 讜谞专讗讛 砖讻讱 驻讬专讜砖讜 讚讗讱 讘注砖讜专 讛转讬专讜 诇讙诇讜诇 讜诇讗 讞砖讜 诇讟讜专讞 爪讘讜专 讻讬讜谉 砖讛讜讗 爪专讬讱 诇住讚讜专讜 砖诇 讬讜诐. 讗讘诇 诇讞讝讜专 讜诇讙诇讜诇 讘注砖讜专 砖讘讞讜诪砖 讛驻拽讜讚讬诐 讗讬谞讜 诪注讬拽专 讛拽专讬讗讛 讻讬讜谉 砖讻讘专 拽专讗 住讚专 砖讘驻专砖转 讗诪讜专. 讜诪讛 砖讞讜讝专 讜拽讜专讗 讘注砖讜专 砖讘讞讜诪砖 讛驻拽讜讚讬诐 讗讬谞讜 讗诇讗 讻诪讙讬讚 注讘讜讚转 讛讬讜诐 诇驻讬讻讱 讛转讬专讜讛讜 讘注诇 驻讛 讚讗讬 诇讗 讛讜讛 拽讬讬诪讗 诇谉 讚讗住讜专 诇拽专讜讗 注诇 驻讛 讚讘专讬诐 砖讘讻转讘 讜诪讱 讛讬专讜砖诇诪讬 讛讝讛 诇诪讚谞讜 转讬专讜抓 诇诪讛 砖讛拽砖讜 讛讬讗谉 讛讬讛 拽讜专讗 讻讛谉 讚讘专讬诐 砖讘讻转讘 注诇 驻讛. 讜注讜讚 驻专砖转 拽状砖 讜驻专壮 讗转 拽专讘谞讬 诇讞诪讬 讜讙诐 驻住讜拽讬壮 讗讞专讬诐 砖讗谞讜 拽讜专讬谉 讘讘讬转 讛讻谞住转 注诇 驻讛 讻驻住讜拽讬 讚讝诪专讗 讜驻住讜拽讬谉 讚讘转专 讛砖讻讬讘谞讜 讜驻住讜拽讬 讚讛诇讬诇讗. 讜讛谞讻讜谉 讘讝讛 诪讛 砖谞专讗讛 诪谉 讛讬专讜砖诇诪讬 砖诇讗 讗住专讜 诇拽专讜讗 注诇 驻讛 讗诇讗 讚讘专讬诐 砖讘讻转讘 砖讛诐 诪讞讜讘转 拽专讬讗讛 讘爪讘讜专 讗讘诇 驻住讜拽讬壮 砖讗讚诐 拽讜专讗 诇砖谞讜谉 讘注诇诪壮 讗讜 讚专讱 砖讘讞 讜转驻诇讛 讜讛讜讚讗讛 讗讬谞讜 讘讻诇诇 讝讛 讜诪讬讛讜 谞专讗讛 砖讗祝 讛拽讜专讗 转讜专讛 砖讘讻转讘 诇讞讜讘转 拽专讬讗转讛 讜诇讜诪讚讛 讗驻讬诇讜 讘讬讞讬讚 讗住讜专 诇拽专讜讗 注诇 驻讛 讜诇驻讬壮 诇讗 讛讬讛 拽讜专讗 专讘 讬讜住祝 讘转讜专讛 砖讘讻转讘 诇驻讬 砖讛讬讛 住讙讬 谞讛讜专 讜诇注讜诇诐 讛讬讛 拽讜专讗 转专讙讜诐 讜讛讬讬谞讜 讚讗诪专讬谞谉 讻讚诪转专讙诐 专讘 讬讜住祝:



诪砖讜诐 讘专讻讛 砖讗讬谞讛 爪专讬讻讛. 驻讬壮 讚讻诇 讚讗驻砖专 砖诇讗 诇讛专讘讜转 讘讘专讻讛 讟驻讬 注讚讬祝 讜讻转讘 讘转讜住壮 讻讬 诪讻讗谉 谞专讗讛 砖讬砖 诇讛讝讛专 砖讛砖讜讞讟 讛专讘讛 讘讛诪讜转 讗讜 讛专讘讛 注讜驻讜转 讘讬讞讚 讗住讜专 诇讜 诇砖讜讞 讘讬谉 砖讞讬讟壮 讝讜 诇讝讜 诪驻谞讬 砖讬爪讟专讬讱 诇讞讝讜专 讜诇讘专讱 讻诪谉 砖砖讞 讘谞转讬诐 讜讛讜讬讗 诇讛 讘专讻讛 砖讗讬谞讛 爪专讬讻讛. 讜专讘讬谞讜 讝状诇 讗讜诪专 讘砖诐 专讘讜 讛专诪讘状谉 讝状诇 讻讬 专砖讗讬 诇砖讜讞 讜讗讬谞讜 爪专讬讱 诇讞讝讜专 讜诇讘专讱 讚砖讬讞讛 砖诇 专砖讜转 诇讗 讛讜讬讗 讛驻住拽讛 讗诇讗 讘砖砖讞 讘讬谉 讘专讻讛 诇诪注砖讛 讜诇讗 讗讞专 砖讻讘专 讛转讞讬诇 讘诪注砖讛 讜专讗讬讛 诇讚讘专 诪讘专讻转 讛谞讛谞讬谉. 讜讗讬谉 讞讬诇讜拽 讘讝讛 讘讬谉 讘专讻转 讛谞讛谞讬谉 诇讘专讻转 讛诪爪讜讜转. 讜诇讗 讗诪专讜 讗诇讗 讘转驻讬诇讬谉 砖讗诐 砖讞 讘讬谉 转驻诇讛 诇转驻诇讛 讞讜讝专 讜诪讘专讱 讜诪注诇讛 讛讬讗 讘转驻讬诇讬谉 讜讗驻讬壮 诇诪讗谉 讚讗诪专 砖讗讬谉 诪注讻讘讜转 讝讜 讗转 讝讜 讻诇 讛讬讻讗 砖诪谞讬讞谉 砖谞讬讛谉 砖诇讗 诇砖讜讞 讘讬谞讬讛谉 讜讗驻讬诇讜 诇诪讗谉 讚诪讘专讱 注诇 讻诇 讗讞转 诪讛谉 讘砖诇讗 砖讞 讘谞转讬诐 讻讚注转 专状讬 讝状诇 讻讬讜谉 讚专讞诪谞壮 讗诪壮 讜讛讬讛 诇讱 诇讗讜转 注诇 讬讚讬讱 讜诇讟讜讟驻讜转 讘讬谉 注讬谞讬讱 讻诇 讝诪谉 砖讛诐 讘讬谉 注讬谞讬讱 讬讛讬讜 砖转讬诐 讻注讬谉 诪爪讜讛 讗讞转 讛诐 讗讘诇 讘诪讬诇讬 讚注诇诪讗 讗讬谉 砖讬讞讛 诪驻住拽转. 讜诪讬讛讜 讚讬谞诐 砖诇 专讘讜转讬壮 讘注诇讬 讛转讜住壮 讝状诇 讗诪转 讛讬讗 诇注谞讬谉 砖讗专 讚讘专讬诐 讜讻讙讜谉 讛专讜爪讛 诇讗讻讜诇 诪讬谞讬 驻讬专讜转 讚讻诇 讚讗驻砖专 诇讗讻诇诐 讘转讜讱 讛住注讜讚讛 讻讚讬 诇诪注讟 讘讘专讻讜转 讛讻讬 讗讬转 诇讬讛 诇诪讬注讘讚 讻诇 讛讬讻讗 讚讗驻砖专 诇讬讛 砖诇讗 讬砖谞讛 住讚专 讗讻讬诇转讜:



讞讚 讙讘专讗 讘转专讬 住讬驻专讬 讗讬讻讗 驻讙诪讗. 驻讬壮 讜讻讬讜谉 砖讻谉 诇拽专讜讗 讘注诇 驻讛 注讚讬祝. 讜诪讻讗谉 谞讛讙讜 诇讞转谉 讘驻专砖转 讜讗讘专讛诐 讝拽谉 讘讗 诇拽专讜转讛 讘注诇 驻讛 诪驻谞讬 砖讻讘专 拽专讗 讘驻专砖转 讛讬讜诐 讜讛讜讛 诇讬讛 讞讚 讙讘专讗 讘转专讬 住讬驻专讬 讚讗讬讻讗 驻讙诪讗. 讜讬砖 诪拽讜诪讜转 砖诪讜爪讗讬谉 住驻专 转讜专讛 诇驻专砖转 讜讗讘专讛诐 讝拽谉 讜讗讬谉 讛讞转谉 拽讜专讗 讘驻专砖转 讛讬讜诐 讜讛讜讜 诇讛讜 转专讬 讘转专讬 住驻专讬 讜拽砖讬讗 注诇 讝讛 讛讬讗讱 讬讘专讱 讛讞转谉 诇驻谞讬讜 讜诇讗讞专讬讜 注诇 驻专砖转 讜讗讘专讛诐 讝拽谉 讜讛诪谞讛讙 讛专讗砖讜谉 讛讜讗 讛讟讜讘 讜讛转驻讜住 诪讬诪讜转 讛讙讗讜壮 讝状诇. 讜讘讞讙讬诐 讜讘诪讜注讚讬诐 讜讘讻诇 诪拽讜诐 砖讗诪专讜 诇讛讜爪讬讗 砖转讬 转讜专讜转 讘诪拽讜诐 砖讗讬谉 砖诐 讗诇讗 转讜专讛 讗讞转 讙讜诇诇讬谉 讜拽讜专讬谉 砖诇讗 讗诪专讜 砖讗讬谉 讙讜诇诇讬谉 住驻专 转讜专讛 讘爪讘讜专 讗诇讗 讘讚讘专 砖讗讬谞讜 住讚专讜 砖诇 讬讜诐 讻诇讜壮 砖讗讬谞讜 诪注讬拽专 讛住讚专 讜讻讚讗讬转讗 讘讬专讜砖诇诪讬 砖讻转讘谞讜 诇注讬诇. 讜谞专讗讛 砖讗祝 讘讝诪谉 讚诇讬讻讗 转讜专讙诪谉 讜诇讗 讗诪专讜 讘讻讚讬 砖讬驻住讬拽 讛转讜专讙诪谉 讗诇讗 讘诪拽讜诐 砖讬砖 转讜专讜转 讗讘诇 讻砖讗讬谉 砖诐 讗诇讗 转讜专讛 讗讞转 讛讗 注讚讬祝 砖诇讗 诇讞讜砖 诇讻讘讜讚 爪讘讜专 诪砖谞讘讟诇 拽专讬讗转 住讚专 讛讬讜诐:



讜诪讘专讱 注诇讬讛 砖诪谞讛 讘专讻讜转.  讗讬谉 讘专讻讜转 讗诇讜 诪驻讜专砖讜壮 讘转诇诪讜讚 砖诇谞讜 讗讘诇 讘讬专讜砖诇诪讬 驻讬专砖讜讛 砖讗讜诪壮 专爪讛 讜诪讜讚讬诐 讜住诇讞 诇谞讜 讗讘讬谞讜 讻转拽谞诐 讜诪讘专讱 注诇 讛诪拽讚砖 讘专讻讛 讘驻谞讬 注爪诪讛 讜讬讛讗 注谞讬谞讛 砖讬注诪讚 讘讬转 讛诪拽讚砖 讜砖讻讬谞讛 讘转讜讻讜 讜讞讜转诐 砖讜讻谉 讘爪讬讜谉 讜诪讘专讱 注诇 讬砖专讗诇 讘驻谞讬 注爪诪讛 讜讬讛讗 注谞讬谞讛 砖讬讘专讱 讛讘状讛 讗转 讬砖专讗诇 讜讬讜砖讬注诐 讜诇讗 讬住讜专 诪诇讱 诪讛诐 讜讞讜转诐 讘专讜讱 讛讘讜讞专 讘讬砖专讗诇 讜讞讜讝专 讜诪讘专讱 注诇 讛讻讛谞讬诐 讘专讻讛 讘驻谞讬 注爪诪讛 讜讬讛讬讛 注谞讬谞讛 砖讬专爪讛 讛拽讘状讛 诪注砖讬讛诐 讜注讘讜讚转诐 讜讬讘专讻诐 讜讞讜转诐 讘讗状讬 诪讘专讱 讛讻讛谞讬诐. 讜讘讙诪专讗 讚讬诇谉 诇讗 砖讗诇讜 讗诇讗 注诇 砖讗专 讛转驻诇讛 诪讗讬 诪讘专讱 诪驻谞讬 砖讛注谞讬谞讬诐 讛讗讞专讬诐 诪讗讬诇讬讛谉 诪转讘专讻讬谉 讻讬爪讚 专讗讜讬 诇讘专讱 讘讛诐 讚讛讗 拽转谞讬 砖讬讘专讱 注诇 讛诪拽讚砖 讜注诇 讛讻讛谞讬诐 讜注诇 讬砖专讗诇 讘专讻讛 讛专讗讜讬讛 诇讻诇 讗讞讚 讜讗讞讚:



诇讗 诪驻谞讬 砖讗讬谞讜 专砖讗讬 驻砖讬讟壮. 讻诇讜诪专 驻砖讬讟讗 讚专砖讗讬 诇讛谞讬讞 拽专讬讗转 讛转讜专讛 讜诇诇讻转 诇专讗讜转 砖专讬驻转 讛驻专讬诐 讚讗注状讙 讚讗诪专讬谞谉 讜注讜讝讘讬 讛壮 讬讻诇讜 讝讛 讛诪谞讬讞 住驻专 转讜专讛 讜讬讜爪讗 讛专讬 专砖讗讬 诇爪讗转 讘讻讗谉 讘讬谉 驻专砖转 讗讞专讬 诪讜转 诇驻专砖转 讘注砖讜专 砖讗驻讬诇讜 讘讬谉 讙讘专讗 诇讙讘专讗 诪讜转专 讜讻状砖 讘讬谉 驻专砖讛 诇驻专砖讛 讜讗注状讙 讚转专讜讜讬讬讛讜 讘讞讚 讙讘专讗:





讛诪讗讬专讬

讛诪砖谞讛 讛砖谞讬讛 讜讛讻讜讜谞讛 讘讛 诇讘讗专 讛讞诇拽 讛砖谞讬 讜讛砖诇讬砖讬 讜讛专讘讬注讬 讘讛砖诇诪转 住讚专讬 讛注讘讜讚讜转 讜讛讜讗 砖讗诪专 讗诐 讘讘讙讚讬 讘讜抓 拽专讗 拽讚砖 讬讚讬讜 讜专讙诇讬讜 讜驻砖讟 讬专讚 讜讟讘诇 讜注诇讛 讜谞住转驻讙 讛讘讬讗讜 诇讜 讘讙讚讬 讝讛讘 讜诇讘砖 讜拽讚砖 讬讚讬讜 讜专讙诇讬讜 讜讬爪讗 讜注砖讛 讗转 讗讬诇讜 讜讗转 讗讬诇 讛注诐 讜讗转 砖讘注转 讻讘砖讬诐 转诪讬诪讬诐 讚讘专讬 专' 讗诇讬注讝专 专' 注拽讬讘讗 讗讜诪专 注诐 转诪讬讚 砖诇 砖讞专 讛讬讜 拽专讘讬谉 驻专 讛注讜诇讛 讜讛砖注讬专 讛谞注砖讛 讘讞讜抓 讛讬讜 拽专讘讬诐 注诐 讛转诪讬讚 砖诇 讘讬谉 讛注专讘讬诐 讗诪专 讛专"诐 专' 讗诇讬注讝专 住讜讘专 讻讬 讛拽专讘转 讬讜诐 爪讜诐 讻驻讜专 讛讬讛 注诇 住讚专 讛讻转讜讘讬诐 讜讛讜讗 砖讬拽专讘 转诪讬讚 砖诇 砖讞专 讜讗讞专讬讜 注讘讜讚转 讛讬讜诐 讻讗砖专 拽讚诐 讘讜 讛住驻专 讜讗讞专讬讜 转诪讬讚 砖诇 讘讬谉 讛注专讘讬诐 诇驻讬 砖注讘讜讚转 讬讜诐 讛讻驻专讬诐 讘讞诪砖 讜讬拽专讗 讜驻专 讛注讜诇讛 讜砖诪谞讛 讻讘砖讬诐 讘讞诪砖 讛驻拽讜讚讬诐 讜专' 注拽讬讘讗 讗讜诪专 砖讛住讚专 讛讜讗 砖讬拽专讬讘 转诪讬讚 砖诇 砖讞专 讜讗讞专讬讜 驻专 讛注讜诇讛 讜砖讘注讛 讻讘砖讬诐 诇驻讬 砖讛诐 拽专讘谉 诪讜住祝 讜讛砖诐 讗诪专 讘诪讜住驻讬谉 诪诇讘讚 注讜诇转 讛讘拽专 讜讻讜' 讜住诪讱 讗讜转讜 诇转诪讬讚 砖诇 砖讞专 讜专' 讗诇讬注讝专 讗讜诪专 砖讻谉 讛讜讗 讗讘诇 诇讗 讘讬讜诐 讛注讘讜讚讛 讜讗讞"讻 注讘讜讚转 讛讬讜诐 讜讗讞专 讻讱 砖注讬专 讛谞注砖讛 讘讞讜抓 讜讗讞"讻 讗讬诇讜 讜讗讬诇 讛注诐 讜讗讞"讻 讗讬诪讜专讬 讞讟讗转 讜讗讞"讻 转诪讬讚 砖诇 讘讬谉 讛注专讘讬诐 讜讛诇讻讛 讻专' 注拽讬讘讗 拽讚砖 讬讚讬讜 讜专讙诇讬讜 讜驻砖讟 讬专讚 讜讟讘诇 注诇讛 讜谞住转驻讙 讛讘讬讗讜 诇讜 讘讙讚讬 诇讘谉 讜诇讘砖 讜拽讚砖 讬讚讬讜 讜专讙诇讬讜 谞讻谞住 讜讛讜爪讬讗 讗转 讛讻祝 讜讗转 讛诪讞转讛 拽讚砖 讬讚讬讜 讜专讙诇讬讜 讜驻砖讟 讬专讚 讜讟讘诇 讜注诇讛 讜谞住转驻讙 讛讘讬讗讜 诇讜 讘讙讚讬 讝讛讘 讜诇讘砖 讜拽讚砖 讬讚讬讜 讜专讙诇讬讜 谞讻谞住 讜讛拽讟讬专 讗转 讛拽讟讜专转 砖诇 讘讬谉 讛注专讘讬诐 讜讛讟讬讘 讗转 讛谞专讜转 拽讚砖 讬讚讬讜 讜专讙诇讬讜 讜驻砖讟 讛讘讬讗讜 诇讜 讘讙讚讬 注爪诪讜 讜诇讘砖 讜诪诇讜讬谉 讗讜转讜 注讚 讘讬转讜 讜讬讜诐 讟讜讘 讛讬讛 注讜砖讛 诇讗讜讛讘讬讜 讻砖讬爪讗 讘砖诇讜诐:



讗诪专 讛诪讗讬专讬 讗诐 讘讘讙讚讬 讘讜抓 拽专讗 讻诇讜诪专 砖诇讗 驻砖讟 讘讙讚讬 诇讘谉 诇拽专讬讗转讜 砖讬爪讟专讱 拽讬讚讜砖 诇驻砖讬讟转讜 讗诇讗 砖拽专讗 讘讘讙讚讬 诇讘谉 讻砖讙诪专 拽专讬讗转讜 诪拽讚砖 讬讚讬讜 讜专讙诇讬讜 讜讟讜讘诇 讟讘讬诇讛 砖诇讬砖讬转 讜诪住转驻讙 专"诇 砖诪转注讟祝 讻讚讬 诇砖讗讜讘 诪讬诐 砖注诇讬讜 讜诇讜讘砖 讘讙讚讬 讝讛讘 讜诪拽讚砖 讬讚讬讜 讜专讙诇讬讜 讜讬讜爪讗 诇注砖讜转 讗讬诇讜 讜讗讬诇 讛注诐 讛讗 讗诇讜 讛讬讛 拽讜专讗 讘讗爪讟诇讬转 诇讘谞讛 讛讬讛 诪拽讚砖 拽讜讚诐 讛拽专讬讗讛 [诇驻砖讬讟转 讘讙讚讬 诇讘谉 讜讗讞专 讛拽专讬讗讛] 诇讻讘讜讚 诇讘讬砖转 讘讙讚讬 讝讛讘:



讜爪专讬讱 砖转讚注 砖讞诪砖讛 注砖专 讘讛诪讜转 讛讬讜 拽专讬讘讜转 讘讜 讘讬讜诐 讜讛诐 转诪讬讚 砖诇 砖讞专 讜转诪讬讚 砖诇 注专讘 砖讘讻诇 讬讜诐 讜驻专 讜讗讬诇 砖诇 讗讛专谉 讜讛讜讗 砖谞讗诪专 讘讗讞专讬 诪讜转 讘驻专 讘谉 讘拽专 诇讞讟讗转 讜讗讬诇 诇注讜诇讛 讜砖注讬专 讜讗讬诇 砖诇 讬砖专讗诇 讻讚讻转讬' 讜诪讗转 注讚转 讘谞讬 讬砖专讗诇 讬拽讞 砖谞讬 砖注讬专讬 注讝讬诐 诇讞讟讗转 讜讗讬诇 讗讞讚 诇注讜诇讛 讜砖谞讬 砖注讬专讬诐 讗诇讜 讗讜转讜 砖诇 注讝讗讝诇 讗讬谞讜 诪诪谞讬谉 讞诪砖讛 注砖专 讘讛诪讜转 讗诇讜 砖讗讬谉 讗谞讜 诪讜谞讬谉 讗诇讗 讗讜转诐 砖讛讬讜 拽专讬讘讜转 讜讛专讬 砖砖 讘讛诪讜转 讜讘驻专砖转 讛诪讜住驻讬谉 讘住讚专 驻谞讞住 讛讜讝讻专讜 注砖专 讘讛诪讜转 驻专 讜讗讬诇 讜砖讘注讛 讻讘砖讬诐 讻讜诇诐 注讜诇讜转 讜砖注讬专 讗讞讚 诇讞讟讗转 讜诪"诪 讗讬谞谉 讗诇讗 转砖注 砖讛讗讬诇 讛谞讝讻专 讻讗谉 讛讜讗 讛讗讬诇 讛谞讝讻专 讘驻专砖转 讗讞专讬 诪讜转 讘讗诪专讜 讜诪讗转 注讚转 讜讻讜' 讜讗讬诇 讗讞讚 诇注讜诇讛 讜谞诪爪讗 砖谞砖讗专讜 讘讞砖讘讜谞讱 讞诪砖讛 注砖专 讘讛诪讜转 拽专讬讘讜转 砖诇砖 诪讛诐 讞讟讗讜转 讜讛诐 驻专讜 砖诇 讗讛专谉 讜砖注讬专 砖诇 讬砖专讗诇 砖注诇讛 注诇讬讜 讛讙讜专诇 诇讚' 讜砖谞讬讛诐 驻谞讬诪讬讬诐 专"诇 砖诪转谉 讚诪诐 诇驻谞讬诐 讜谞砖专驻讬诐 讜讛砖诇讬砖讬 砖注讬专 讞讟讗转 砖诇 诪讜住驻讬谉 讜讛讜讗 拽专讘 讘诪讝讘讞 讛讞讬爪讜谉 讜谞讗讻诇 诇注专讘 讜砖转讬诐 注砖专讛 讘讛诪讜转 讛谞砖讗专讜转 讜讛诐 讗讬诇讜 砖诇 讗讛专谉 讜讗讬诇 讛注诐 讜讛讜讗 砖讛讜讝讻专 讘讗讞专讬 诪讜转 讜谞讻驻诇 讘驻专砖转 讛诪讜住驻讬谉 讜驻专 砖诇 诪讜住驻讬谉 讜砖讘注讛 讻讘砖讬诐 砖诇 诪讜住祝 讜砖谞讬 转诪讬讚讬谉 讻诇诐 注讜诇讜转 讜谞诪爪讗 砖诇砖讛 注砖专 讘讛诪讜转 拽专讬讘讜转 讘诪讝讘讞 讛讞讬爪讜谉 讜讗诐 讛讬讛 砖讘转 讛讬讜 诪讜住讬驻讬谉 砖谞讬 讻讘砖讬诐 诇诪讜住祝 讜讛诐 注讜诇讜转 讙诐 讻谉:



讜专讗砖讜谞讛 诇讛拽专讘讛 讛讬转讛 砖诇 转诪讬讚 砖诇 砖讞专 讜讛讗讞专讜谞讛 转诪讬讚 讛注专讘 讜讗讞专 转诪讬讚 砖诇 砖讞专 讛讬讜 拽专讘讬诐 驻专讜 砖诇 讗讛专谉 讜砖注讬专 砖讛讙讜专诇 诇砖诐 砖讛诐 注讘讜讚讛 讛诪讬讜讞住转 诇驻谞讬诐 讜注讻砖讬讜 讘讗讜 诇讘讗专 讘诪砖谞讛 讝讜 讘注讘讜讚转 讗讬诇讜 讜讗讬诇 讛注诐 讜拽专讘谞讜转 讛诪讜住驻讬谉 讻诇诐 讜讛拽讟专 讗讬诪讜专讬谉 砖诇 驻专 讜砖注讬专 讛驻谞讬诪讬讬诐 注诇 讗讬讝讛 住讚专 讛诐 谞注砖讬诐 讜谞讞诇拽讜 讘讛 专' 讗诇讬注讝专 讜专' 注拽讬讘讗 砖诇讚注转 专' 讗诇讬注讝专 讟讜讘诇 讜诪拽讚砖 讗讞专 诪转谉 讚诪讬 驻专 讜砖注讬专 讜注讜砖讛 讗讬诇讜 讜讗讬诇 讛注诐 砖讛谉 注讜诇讜转 讜讗讞专讬讛谉 注讜砖讛 砖讘注转 讛讻讘砖讬诐 砖诇 诪讜住驻讬谉 讜诇讗 讛讜讝讻专 讘讚讘专讬讜 讝诪谉 驻专 讛注讜诇讛 砖诇 诪讜住祝 讜讛拽讟专 讗讬诪讜专讬谉 砖诇 驻专 讜砖注讬专 讛驻谞讬诪讬讬诐 讜诇讗 砖注讬专 讞讟讗转 砖诇 诪讜住驻讬谉 讜驻讬' 讘讙诪' 诇讚讘专讬讜 砖讗讬诇讜 讜讗讬诇 讛注诐 讜讗讬诪讜专讬 驻专 讜砖注讬专 讛讬讛 注讜砖讛 讘讟讘讬诇讛 讝讜 讜诪诪转讬谉 讘砖讘注转 讛讻讘砖讬诐 讜驻专 讛注讜诇讛 讜砖注讬专 讛诪讜住驻讬谉 注讚 转诪讬讚 砖诇 讘讬谉 讛注专讘讬诐 诪驻谞讬 砖专讜爪讛 诇讛拽讚讬诪谉 讘住讚专 砖谞讻转讘讜 讜讗讬诇讜 讜讗讬诇 讛注诐 讜讗讬诪讜专讬 驻专 讜砖注讬专 谞讻转讘讜 讘驻专砖转 讗讞专讬 诪讜转 讜砖讘注转 讛讻讘砖讬诐 讜驻专 讛注讜诇讛 讜砖注讬专 讛谞注砖讛 讘讞讜抓 谞讻转讘讜 讘驻专砖转 驻谞讞住 注诐 驻专砖转 讛诪讜住驻讬谉:



讜专"注 讞诇拽 诇讜诪专 砖砖讘注转 讛讻讘砖讬诐 讛讬讜 拽专讘讬诐 注诐 转诪讬讚 砖诇 砖讞专 讜驻专 讛注讜诇讛 讜砖注讬专 讛谞注砖讛 讘讞讜抓 注诐 转诪讬讚 砖诇 讘讬谉 讛注专讘讬诐 讜谞住转驻拽讜 讘讙诪' 讘驻专 讛注讜诇讛 砖讛讜讝讻专 讗诪爪注讬 讘讚讘专讬讜 讗诐 谞拽砖专 注诐 转诪讬讚 砖诇 砖讞专 讻诇讜诪专 砖砖讘注转 讛讻讘砖讬诐 讛讬讜 拽专讘讬诐 注诐 转诪讬讚 砖诇 砖讞专 讜驻专 讛注讜诇讛 注诪讛诐 讗讘诇 砖注讬专 讛谞注砖讛 讘讞讜抓 谞注砖讛 注诐 转诪讬讚 讛注专讘 讗讜 讗诐 讛讜讗 谞拽专讘 注诐 转诪讬讚 讛注专讘 讻诇讜诪专 砖砖讘注讛 讻讘砖讬诐 讛讬讜 拽专讘讬诐 注诐 转诪讬讚 砖诇 砖讞专 讗讘诇 驻专 讛注讜诇讛 讜砖注讬专 讛谞注砖讛 讘讞讜抓 谞注砖讬谉 注诐 转诪讬讚 讛注专讘 讜讻谉 诇讗 讛讜讝讻专 讘讚讘专讬讜 讝诪谉 讘讛拽讟专转 讗讬诪讜专讬 驻专 讜砖注讬专 讗讬讝讛讜 讝诪谞诐 讜驻讬' 讘讙诪' 诇讚讘专讬讜 砖驻专 讛注讜诇讛 讜砖讘注转 讛讻讘砖讬诐 拽专讘讬诐 注诐 转诪讬讚 砖诇 砖讞专 讘讟讘讬诇讛 专讗砖讜谞讛 诪诪讛 砖谞讗诪专 讘诪讜住驻讬谉 诪诇讘讚 注讜诇转 讛讘拽专 砖住诪讱 讛诪讜住驻讬谉 诇转诪讬讚 砖诇 砖讞专 讜讗讞"讻 注讜砖讛 讘讟讘讬诇讛 砖谞讬讬讛 注讘讜讚转 讛讬讜诐 专"诇 诪转谞讜转 讚诪讬 驻专 讜砖注讬专 讜讗讞专讬讛谉 讘讟讘讬诇讛 砖诇讬砖讬转 砖注讬专 讛讞讟讗转 砖诇 诪讜住驻讬谉 讜诇讗 讛讬讛 讗驻砖专 诇讛拽专讬讘讜 讘转讜讱 讟讘讬诇讛 砖诇 转诪讬讚 讛砖讞专 注诐 砖讗专 讛诪讜住驻讬谉 砖讛专讬 谞讗诪专 讘讜 诪诇讘讚 讞讟讗转 讛讻驻讜专讬诐 讗诇诪讗 砖注讬专 驻谞讬诐 拽讜讚诪讜 讜讻谉 讗讬 讗驻砖专 诇讗讞专讜 讗讞专 注讘讜讚转 讛讬讜诐 砖诪讗讞专 砖讻转讘 诪诇讘讚 讞讟讗转 讛讻驻讜专讬诐 讗诇诪讗 讚讻转讘讬讛 住诪讜讱 诇讬讛 讗诇讗 注讜砖讛讜 讘讟讘讬诇讛 砖诇讬砖讬转 讜讻谉 注讜砖讛 讘讟讘讬诇讛 讝讜 讗讬诇讜 讜讗讬诇 讛注诐 讜讗讬诪讜专讬 讞讟讗转 讜讗讞专讬讛谉 讘讟讘讬诇讛 专讘讬注讬转 讛讜爪讗转 讻祝 讜诪讞转讛 讜讗讞专讬讛谉 讘讟讘讬诇讛 讞诪砖讬转 转诪讬讚 砖诇 讘讬谉 讛注专讘讬诐 讜讛诇讻讛 讻专"注 讜谞诪爪讗 住讚专 注讘讜讚讛 砖讘砖讞专讬转 驻讜砖讟 讘讙讚讬 讞讜诇 讜讟讜讘诇 讟讘讬诇讛 专讗砖讜谞讛 讘诪拽讜诐 讞讜诇 讜诇讜讘砖 讘讙讚讬 讝讛讘 讜诪拽讚砖 拽讚讜砖 专讗砖讜谉 讜注讜讘讚 注讘讜讚转 讛转诪讬讚 注诇 住讚专讛 讜讻讜诇诇 注诪讛 驻专 讛注讜诇讛 讜砖讘注转 讛讻讘砖讬诐 讜诪拽讚砖 拽讚讜砖 砖谞讬 [讜讟讜讘诇] 讟讘讬诇讛 砖谞讬讛 讘讘讬转 讛驻专讜讛 讜诇讜讘砖 讘讙讚讬 诇讘谉 讜诪拽讚砖 拽讚讜砖 砖诇讬砖讬 讜诪转讜讚讛 讜诪讙专讬诇 讜谞讻谞住 诇驻谞讬 诇驻谞讬诐 诇拽讟专转 讜诇诪转谉 讚诐 讛驻专 讜讛砖注讬专 讜诪砖诇讞 讜拽讜专讗 讜诪拽讚砖 拽讚讜砖 专讘讬注讬 讜讟讜讘诇 讟讘讬诇讛 砖诇讬砖讬转 讜诇讜讘砖 讘讙讚讬 讝讛讘 讜诪拽讚砖 拽讚讜砖 讞诪砖讬 讜注讜砖讛 砖注讬专 讛讞讟讗转 砖诇 诪讜住驻讬谉 讜讗讬诇讜 讜讗讬诇 讛注诐 讜诪拽讟讬专 讗讬诪讜专讬 驻专 讜砖注讬专 讜诪拽讚砖 拽讚讜砖 砖砖讬 讜讟讜讘诇 讟讘讬诇讛 专讘讬注讬转 讜诇讜讘砖 讘讙讚讬 诇讘谉 讜诪拽讚砖 拽讚讜砖 砖讘讬注讬 讜诪讜爪讬讗 讻祝 讜诪讞转讛 讜诪拽讚砖 拽讚讜砖 砖诪讬谞讬 讜讟讜讘诇 讟讘讬诇讛 讞诪讬砖讬转 讜诪拽讚砖 拽讚讜砖 转砖讬注讬 讜注讜砖讛 转诪讬讚 砖诇 讘讬谉 讛注专讘讬诐 讜驻讜砖讟 讜诪拽讚砖 拽讚讜砖 注砖讬专讬 讜诇讜讘砖 讘讙讚讬 注爪诪讜 讜讛讜诇讱 诇讜:



讜讝讛讜 砖讗诪专 讗讞"讻 拽讚砖 讬讚讬讜 讜专讙诇讬讜 讜驻砖讟 讜讬专讚 讜讟讘诇 讜注诇讛 讜谞住转驻讙 讜诇讘砖 讘讙讚讬 诇讘谉 讜谞讻谞住 诇驻谞讬诐 诇讛讜爪讬讗 讻祝 讜诪讞转讛 砖讛谞讬讞 砖诐 注讚 砖讬转讗讻诇讜 讻诇 讛住讬诪谞讬谉 讜讗讞"讻 拽讚砖 讬讚讬讜 讜专讙诇讬讜 讜驻砖讟 讜讬专讚 讜讟讘诇 讜注诇讛 讜谞住转驻讙 讜诇讘砖 讘讙讚讬 讝讛讘 讜拽讚砖 讬讚讬讜 讜专讙诇讬讜 讜讛转注住拽 讘注讘讜讚转 转诪讬讚 讛注专讘 讜诇讛拽讟讬专 拽讟讜专转 砖诇 讘讬谉 讛注专讘讬诐 讜诇讛讟讬讘 讗转 讛谞专讜转 专"诇 诇讛讚诇讬拽谉 讜讛讬讗 注讘讜讚讛 讗讞专讜谞讛 注诇 讛讚专讱 砖讛转讘讗专 讜诪拽讚砖 讬讚讬讜 讜专讙诇讬讜 讜驻讜砖讟 讘讙讚讬 讝讛讘 讜诇讜讘砖 讘讙讚讬 注爪诪讜 讜诪砖谞转讬谞讜 诇讚注转 讞讻诪讬诐 砖住讜讘专讬诐 讘拽讬讚讜砖讬谉 讗诇讜 砖讗讞讚 诪讛诐 注诇 讛驻砖讬讟讛 讜讗讞讚 注诇 讛诇讘讬砖讛 讜谞诪爪讗 砖讘讟讘讬诇讛 专讗砖讜谞讛 诇讗 讛讬转讛 讗诇讗 拽讚讜砖 讗讞讚 诇驻讬 砖讘讙讚讬 讞讜诇 讛讜讗 驻讜砖讟 讜讛讜讗 谞注砖讛 注讻砖讬讜 诇讻讘讜讚 讛讘讙讚讬诐 砖讛讜讗 驻讜砖讟 讻诪讜 砖讛转讘讗专 讘驻专拽讬诐 讛拽讜讚诪讬诐 讜讗诪专 砖讗讞专 砖诇讘砖 讘讙讚讬 注爪诪讜 讜讬爪讗 讛讬讜 讻诇 讛爪讘讜专 诪诇讜讬诐 讗讜转讜 注讚 讘讬转讜 讜讛讬讛 注讜砖讛 讬讜诐 讟讜讘 诇讻诇 讗讜讛讘讬讜 注诇 砖讬爪讗 讘砖诇讜诐 讜诇讗 讗讬专注 讘讜 砖讜诐 驻住讜诇 讜诇讗 砖讜诐 诪拽专讛 专注 讜讬砖 砖讜讗诇讬诐 讛讬讗讱 讛讻讬谉 诇讜 诪讘注专讘 注诇 讛住驻拽 讜诪驻专砖讬诐 砖诪讬谞讬 驻专驻专讗讜转 讛讬讜 砖讗讚诐 诪讜爪讗 诪讛谉 讘讻诇 砖注讛 讜讬"诪 砖诇诪讞专转讜 讛讬讛 注讜砖讛 讬讜诐 讟讜讘 讗讜 砖诪讗 讘讜讟讞 讘拽讜谞讜 讜诪讻讬谉 注诇 讛住驻拽:



讝讛讜 讘讬讗讜专 讛诪砖谞讛 讜讻诇讛 注诇 讛讚专讱 砖讻转讘谞讜 讛诇讻讛 讛讬讗 讜诪讛 砖谞讻谞住 转讞转讬讛 讘讙诪专讗 讻讱 讛讜讗:





转讜住驻讜转 讬砖谞讬诐

讜讘注砖讜专 砖讘讞讜诪砖 讛驻拽讜讚讬诐 拽讜专讗 注诇 驻讛. 讜讛讗 讚讗诪专 讘讙讬讟讬谉 (讚祝 住:) 讚讘专讬诐 砖讘讻转讘 讗讬 讗转讛 专砖讗讬 诇讗讜诪专谉 讘注诇 驻讛 讗讜诪专 专讘讬 讚诪爪讜讛 诪谉 讛诪讜讘讞专 讛讜讗 诇拽专讜转 讗讜转讜 砖讘讻转讘 讘讻转讘 讜砖讘注诇 驻讛 讘注诇 驻讛 讜诪砖讜诐 讻讘讜讚 爪讘讜专 诇讗 讛讟专讬讞讜讛讜 诇讙诇讜诇 讜专讬讘"讗 驻讬' 讜讗诪专 讛讜讗讬诇 讜讗讬谞讜 诪讙讬讚 讗诇讗 注讘讜讚转 讛讬讜诐 讬讻讜诇 诇拽专讜转 讘注诇 驻讛 讻注讬谉 转驻诇转 讛诪讜住驻讬谉 砖讗谞讜 拽讜专讬谉 讘注诇 驻讛 讜诪讘讬讗 专讗讬讛 诪谉 讛讬专讜砖诇诪讬 讚拽讗诪专 讛转诐 讘诪讻讬诇转讬谉 讗讬谉 讙讜诇诇讬谉 住驻专 转讜专讛 讘专讘讬诐 讻讜' 讜讛转谞讬讗 拽讜专讬谉 讗讞专讬 诪讜转 讜讗讱 讘注砖讜专 讻讜' 砖谞讬讬讗 讛讬讗 砖讛讬讗 住讬讚专讜 砖诇 讬讜诐 转讚注 讚讗诪专 专讬砖 诇拽讬砖 讘讻诇 讗转专 讗住讜专 诇拽专讜转 讘注诇 驻讛 讜讻讗谉 拽讜专讬谉 讘注诇 驻讛 讗讱 拽砖讛 诇专讘讬 注诇 驻专砖转 拽专讘谞讜转 砖讗谞讜 讗讜诪专讬诐 讘讻诇 讬讜诐 讘注诇 驻讛 讜讗讬谞讜 住讬讚专讜 砖诇 讬讜诐 讜讗讜诪专 专讘讬 讚讛讬讬谞讜 讟注诪讗 砖讗讬谞讜 诪讜爪讬讗 专讘讬诐 讬讚讬 讞讜讘转谉 讗讘诇 讗诐 讛讬讛 诇讛讜爪讬讗 专讘讬诐 讬讚讬 讞讜讘转谉 讛讬讛 讗住讜专 讻讬讜谉 砖讗讬谞讜 住讬讚专讜 砖诇 讬讜诐 讜讗"转 讜讛诇讗 讗讜诪专 讛诇诇 讘注诇 驻讛 讜讗注"驻 砖讛讜讗 诇讛讜爪讬讗 专讘讬诐 讬讚讬 讞讜讘转谉 讻讚讗诪专 讘诇讜诇讘 讛讙讝讜诇 (讚祝 诇讞:) 讬"诇 砖讻讬讜谉 砖讗讬谞讜 讗诇讗 讚讘专讬 砖讘讞 讜讛讜讚讗讛 讘注诇诪讗 转讜 诇讬讻讗 诇诪讬讞砖 诇诪讬讚讬 讜讘砖诐 讛专讘 专讘讬 讗诇讬注讝专 诪诪讬抓 砖诪注转讬 砖讛讬讛 诪讘讬讗 专讗讬讛 诇驻讬专讜砖 讝讛 诪讚讗诪专 讘驻专拽 讘转专讗 讚转注谞讬转 (讚祝 讻讞.) 讙讘讬 诪注诪讚讜转 讘砖讞专讬转 讜讘诪讜住祝 谞讻谞住讬谉 诇讘讬讛讻"谞 讜拽讜专讬谉 讘转讜专讛 讻讚专讱 砖拽讜专讬谉 讻诇 讛砖谞讛 讻讜诇讛 讜讘诪谞讞讛 讬讞讬讚 拽讜专讗 讗讜转讛 讘注诇 驻讛 讗"专 讬讜住讬 讜讻讬 讛讬讗讱 讛讬讞讬讚 讬讻讜诇 诇拽专讜转 讗讜转讛 注诇 驻讛 讘爪讘讜专 驻讬' 讻讬讜谉 砖讛讜讗 诇讛讜爪讬讗 讗转 讛爪讘讜专 讗诇讗 讻讜诇谉 拽讜专讬谉 讗讜转讛 注诇 驻讬讛谉 讻拽讜专讬谉 讗转 砖诪注 诪砖诪注 砖讻讬讜谉 砖讛讜讗 诇讛讜爪讬讗 讗转 讛专讘讬诐 讗住讜专 讗讘诇 讛讬讞讬讚讬诐 砖诇讗 诇讛讜爪讬讗 讛专讘讬诐 诪讜转专 诪转讜讱 讻讱 谞讛讙讜 谞讛讜讙 砖诇讬讞 爪讘讜专 诇拽专讜转 讗转 砖诪注 讘诇讞砖 讜讻谉 讛驻住讜拽讬诐 砖诇 讘专讜讱 讛' 诇注讜诇诐 讗诪谉 讜讗诪谉 讜注诇 讬讚讜 谞讛讙讜 讻讜诇谉 讜讻谉 诪讬 讻诪讜讱 讘讗诇讬诐 讜讗讜诪专 讛' 讬诪诇讜讱 诇注讜诇诐 讜注讚 讘讗诪转 讜讗诪讜谞讛 讗讘诇 讻讬 驻讚讛 讛' 讗转 讬注拽讘 讜讙讜' 讜讻谉 讗讜诪专 诇注讜砖讛 讗讜专讬诐 讙讚讜诇讬诐 讘讬讜爪专 讗讜专 讗讜诪专 讘拽讜诇 专诐 诇驻讬 砖谞转拽谞讜 砖诐 诇爪讜专讱 讞转讬诪讛 诪注讬谉 驻转讬讞讛 讜转驻诇讜转 砖诇 专讗砖 讛砖谞讛 讻讙讜谉 诪诇讻讬讜转 讜讝讻专讜谞讜转 讜砖讜驻专讜转 讗讜诪专 讘拽讜诇 专诐 诇驻讬 砖讗讬谞讜 讗诇讗 转驻诇讜转 讜砖讘讞 诇诪拽讜诐 诪注谞讬谞讜 砖诇 讬讜诐. 诪"专:





讜谞讙诇讜诇 讜谞讬拽专讬 讻讜'. 转讬诪讛 诇注讬诇 讛讜讛 拽砖讬讗 诇讬讛 讗诪讗讬 诪讚诇讙讬谉 讘转讜专讛 讗驻讬诇讜 诪讗讞专讬 诪讜转 诇讗讱 讘注砖讜专 讜讛砖转讗 拽砖讬讗 诇讬讛 讗讬驻讻讗 谞讙诇诇 讜谞讬拽专讬 讜讗讜诪专 讛"专 讬讜住祝 讚讛砖转讗 讘注讬 讟注诪讗 讚讗诪讗讬 讗诪专讬谞谉 诇注讬诇 讚讗讬谉 诪讚诇讙讬谉 讜注诇 讛诪砖谞讛 谞讜讞 诇讜 诇驻专砖 讛讟注诐:





诪砖讜诐 讘专讻讛 砖讗讬谞讛 爪专讬讻讛. 诪讻讗谉 讬砖 诇诇诪讜讚 讚讛砖讜讞讟 讛专讘讛 讘讛诪讜转 讗讜 注讜驻讜转 讘讬讞讚 讗住讜专 诇讛住讬讞 讘讬谉 砖讞讬讟转 注讜祝 诇讞讘讬专讜 讻讚讬 诇讞讝讜专 讜诇讘专讱 讻讬讜谉 砖讬讻讜诇 诇爪讗转 讘讘专讻讛 专讗砖讜谞讛:





砖诪谞讛 讘专讻讜转. 讻讜诇谉 诪驻讜专砖讜转 讘讬专讜砖诇诪讬:





讜诇讗 诪驻谞讬 砖讗讬谞讜 专砖讗讬 驻砖讬讟讗. 讜讗注"讙 讚讗诪专 讘讘专讻讜转 (讚祝 讞.) 讜注讜讝讘讬 讛' 讬讻诇讜 讝讛 讛诪谞讬讞 住驻专 转讜专讛 讜讬讜爪讗 讜讘讬谉 驻住讜拽讗 诇驻住讜拽讗 诪讬讘注讬 诇谉 讛转诐 诪"诪 讬讻讜诇 诇讬诇讱 讘砖注讛 砖讙讜诇诇 诪讗讞专讬 诪讜转 诇讗讱 讘注砖讜专 讗注"驻 砖讗讬谉 讛转讜专讙诪谉 诪驻住讬拽 讗讜 讘砖注讛 砖讙讜诇诇讛 讜诪谞讬讞讛 讘讞讬拽讜:





讬爪讗 讜注砖讛 讗讬诇讜 讜讗讬诇 讛注诐 讜讗转 砖讘注转 讻讘砖讬诐 转诪讬诪讬诐 讚讘专讬 专讘讬 讗诇讬注讝专 讻讜'. 讗讬谉 讝讛 讛住讚专 讚讛讗 讛"诇 诇讗讞专 讗讬诇讜 讜讗讬诇 讛注诐 讜讗讬诪讜专讬 讞讟讗转 砖讛讬讜 注诐 讗讬诇讜 讜讗讬诇 讛注诐 诇讛讜爪讗转 讻祝 讜诪讞转讛 讚讘转专讬讛 讻转讬讘讬 讗诇讗 诪砖讜诐 讚讙诪讬专讬 讞诪砖 讟讘讬诇讜转 讜讬' 拽讚讜砖讬谉 讜讘注"讗 诇讗 诪砖讻讞转 诇讛讜 讻讚诪驻专砖 讘讙诪专讗 讜讻讬讜谉 砖讗谞讜 注讜砖讬谉 讗讬诇讜 讜讗讬诇 讛注诐 拽讜讚诐 讗讬谉 诇谞讜 诇讗讞专 讛讜爪讗转 讻祝 讜诪讞转讛 讬讜转专 讗诇讗 诪讬讚 讬砖 诇讜 诇注砖讜转 讜诪转谞讬' 专讘讬 讗诇讬注讝专 讻讚讗诪专 讘讙诪专讗 讜诇讗 讻专' 注拽讬讘讗 诪讬转讜拽诪讗 讻诪讜 砖讗驻专砖 讜讻谉 讛诪砖谞讛 谞诪讬 讚拽转谞讬 讘住诪讜讱 谞讻谞住 诇讛讜爪讬讗 讗转 讛讻祝 讜讗转 讛诪讞转讛 讜拽讚砖 讬讚讬讜 讜专讙诇讬讜 讜谞讻谞住 诇讛拽讟讬专 讛拽讟讜专转 诇讗讜 讘转专 讛讻讬 诪讬讚 注讜砖讛 讛拽讟讜专转 讗诇讗 [讗讞专] 转诪讬讚 砖诇 讘讬谉 讛注专讘讬诐 砖注诇 讻专讞谞讜 诇讗 讛讬讛 注讜砖讛 讗讜转讜 讗诇讗 注讚 讗讞专 讛讜爪讗转 讻祝 讜诪讞转讛 讗讬谉 诇谞讜 诇讗讞专讛 讻诇 讻讱 讻讚驻讬' 讜讙诐 专砖"讬 驻讬专砖 讘讙诪专讗 讜讗讞"讻 讗讬诇讜 讜讗讬诇 讛注诐 讘讟讘讬诇讛 [砖诇讬砖讬转 讜讗讞"讻 转诪讬讚 砖诇 讘讬谉 讛注专讘讬诐 讘讟讘讬诇讛] 讞诪讬砖讬转 讜诇讗 讗讬讬专讬 讘讛讜爪讗转 讻祝 讜诪讞转讛 讚驻砖讬讟讗 诇谉 讚讘转专 讗讬诇讜 讜讗讬诇 讛注诐 讛讬讗 讻讚转谞讬讗 诇拽诪谉 砖讻诇 讛驻专砖讛 谞讗诪专讛 注诇 讛住讚专 讻讜'. 诪"专:





讛"讙 讜驻专 讛注讜诇讛 讜砖注讬专 讛谞注砖讛 讘讞讜抓 注诐 转诪讬讚 砖诇 讘讬谉 讛注专讘讬诐. 讜诇"讙 讛讬讜 拽专讬讘讬谉 讚讘讙诪' 诪讬讘注讬讗 诇谉 讜驻专 讛注讜诇讛 讗讬 拽讗讬 讗讚诇注讬诇:





讬爪讗 讜注砖讛 讗讬诇讜 讜讗讬诇 讛注诐 讜讗讬诪讜专讬 讞讟讗转. 讛"讙 讗讘诇 驻专 讛注讜诇讛 讜砖讘注讛 讻讘砖讬诐 讜砖注讬专 讛谞注砖讛 讘讞讜抓 注诐 转诪讬讚 砖诇 讘讬谉 讛注专讘讬诐 讚讗讬诇讜 讜讗讬诇 讛注诐 讜讗讬诪讜专讬 讞讟讗转 讗诇讜 拽专讬讘讬谉 讘转讞讬诇讛 砖讛谉 讻转讜讘讬诐 讘转"讻 讗讘诇 驻专 讛注讜诇讛 讜砖讘注讛 讻讘砖讬诐 讜砖注讬专 讛谞注砖讛 讘讞讜抓 讛讬讜 讗讞专 讛讜爪讗转 讻祝 讜诪讞转讛 注诐 转诪讬讚 砖诇 讘讬谉 讛注专讘讬诐 砖讛谉 讻转讜讘讬诐 讘讞讜诪砖 讛驻拽讜讚讬诐 讻讚诪驻专砖 讘住诪讜讱 讟注诪讗 讚专讘讬 讗诇讬注讝专 注讘讬讚 讘专讬砖讗 讚转"讻 讜讛讚专 讚讞讜诪砖 讛驻拽讜讚讬诐 讜诇"讙 讜讬爪讗 讜注砖讛 讗讬诇讜 讜讗讬诇 讛注诐 讜讗讬诪讜专讬 讞讟讗转 注诐 驻专 讛注讜诇讛 讜诇"讙 谞诪讬 讜驻专 讛注讜诇讛 讜砖讘注转 讻讘砖讬诐 转诪讬诪讬诐 讜砖注讬专 讻讜' 砖讗诐 讻谉 诇讗 诪砖讻讞转 讘专讬讬转讗 诪转讜拽谞转 讜诪驻讜专砖转 讬讜转专 诪谉 讛诪砖谞讛 诪讬讛讜 讘驻专"讞 讙专住 讜驻专 讛注讜诇讛 讜讻讜' 讜专"诇 讚诪讬驻专砖讗 讚讘专讬 专讘讬 讗诇讬注讝专 讜专讘讬 注拽讬讘讗 讻讜' 诪砖讜诐 讚拽讬讬诪讬 讻讜诇讛讜 讗住讬驻讗 讚转诪讬讚 砖诇 讘讬谉 讛注专讘讬诐 讗驻讬诇讜 讗讬诇讜 讜讗讬诇 讛注诐 [讜诪转谞讬转讬谉 讛"拽] 讜砖讘注讛 讻讘砖讬诐 讘谞讬 砖谞讛 讜驻专 讛注讜诇讛 讜砖注讬专 讛谞注砖讛 讘讞讜抓 谞诪讬 讛讬讜 讙诐 讛诐 注诐 转诪讬讚 砖诇 讘讬谉 讛注专讘讬诐 讚诪转谞讬转讬谉 诇讗讜 专讘讬 注拽讬讘讗 讛讬讗 讚拽讞砖讬讘 讗讬讛讜 砖注讬专 讛谞注砖讛 讘讞讜抓 诇讘讚 注诐 转诪讬讚 砖诇 讘讬谉 讛注专讘讬诐 讗讘诇 讗讬谉 谞专讗讛 诇讜诪专 讻谉 砖谞讗诪专 砖讗讬诇讜 讜讗讬诇 讛注诐 砖讛讜讗 诇驻谞讬 讛讜爪讗转 讻祝 讜诪讞转讛 讬讞砖讜讘 注诐 转诪讬讚 砖诇 讘讬谉 讛注专讘讬诐 讜诇驻讬专讜砖讜 谞诪讬 讛讬讬谞讜 讬讻讜诇讬诐 诇讛注诪讬讚 讛诪砖谞讛 讻专"注 讜讛讗 讚拽讗诪专 砖注讬专 讛谞注砖讛 讘讞讜抓 注诐 砖诇 转诪讬讚 讘讬谉 讛注专讘讬诐 讛讬讬谞讜 诇讗驻讜拽讬讗)爪"诇 砖诇 讗讞专 讛转诪讬讚 讗讘诇 讻讜'. 转诪讬讚 砖诇 砖讞专 讗讘诇 拽讜讚诐 讗讬诇讜 讜讗讬诇 讛注诐 讛讬讛 讗讘诇 诇讗 讬转讻谉 讻诇诇 砖讬拽专讘 讝讛 注诐 转诪讬讚 砖诇 讘讬谉 讛注专讘讬诐 讻讬讜谉 砖诇驻谞讬 讗讬诇讜 讜讗讬诇 讛注诐 讜诇驻谞讬 讛讜爪讗转 讻祝 讜诪讞转讛 讛讬讛 讜诪驻住讬拽 讘讘讙讚讬 诇讘谉 讘讬谞转讬讬诐 讗诇讗 讜讚讗讬 诪转谞讬' 讻专讘讬 讗诇讬注讝专 讛讬讗 讜讗"转 讻讬讜谉 讚诪转谞讬' 专讘讬 讗诇讬注讝专 讛讬讗讘)爪"诇 讻讚驻讬'. 讻讚诪驻专砖 讜驻专 讛注讜诇讛讙)爪"诇 拽讜讚诐. 注诐 砖讘注转 讛讻讘砖讬诐 讛讬讛 拽专讘 诇诪讛 诇讗 讛讝讻讬专讜 讘诪砖谞讛讚)爪"诇 拽讜讚诐. 注诐 砖讘注讛 讻讘砖讬诐 讜讬"诇 讚诇讗 讞砖 诇诪讬谞拽讟 住讬讚专讗 讚拽专讗 讗讘诇 拽砖讬讗 讗诪讗讬 诇讗 拽转谞讬 讜驻专 讛注讜诇讛 诪拽诪讬 诪讬诇转讗 讚专讘讬 注拽讬讘讗讛)讗诇讗 诪砖诪注 讚专"注 讗讻讜诇讛讜 拽讗讬 讗驻专 讻讜' 讻爪"诇. 讚拽讗讬 讗讻讜诇讛讜 讗驻专 讛注讜诇讛 讜讝' 讻讘砖讬诐 讻讚讗诪专 谞诪讬 讘讘专讬讬转讗 讘讙诪专讗 讚注诐 转诪讬讚 砖诇 砖讞专 讛讬讜 拽专讬讘讬谉 讜讗讬 讛讜讛 讗诪专讬' 讚诪转谞讬' 谞诪讬 讻讜诇讛 讻专"注 讗转讬讗 砖驻讬专 讗讘诇 诇讗 谞讬讞讗 讻讚驻专讬' 诇注讬诇. 讘住讚专 讗转讛 讻讜谞谞转 讻转讜讘 拽讚讜砖转 讘讙讚讬 讝讛讘 诇讘砖 讜讬拽讚砖 注讜讚 讬讚讬讜 讜专讙诇讬讜 讜讬爪讗 讜注砖讛 砖注讬专 讛诪讜住祝 讜讛讻诇讬诇 讗讬诇讜 注诐 诪讜住驻讬 讬讜诐 讜专讘讬谞讜 讬注拽讘 讛讙讬讛 讜讛讻诇讬诇 讗讬诇讜 讜讗讬诇 讛注诐 注诐 讞诇讘讬 讬讜诐 讚讛讻诇讬诇 讗讬诇讜 注诐 诪讜住驻讬 讬讜诐 诇讗 讗转讬 诇讗 讻专讘讬 讗诇讬注讝专 讜诇讗 讻专"注 讚专讘讬 讗诇讬注讝专 拽转谞讬 讘讘专讬讬转讗 讜注砖讛 讗讬诇讜 讜讗讬诇 讛注诐 讜讗讬诪讜专讬 讞讟讗转 讗讘诇 驻专 讛注讜诇讛 讜砖讘注讛 讻讘砖讬诐 注诐 转诪讬讚 砖诇 讘讬谉 讛注专讘讬诐 讜讛讜爪讗转 讻祝 讜诪讞转讛 讛讬转讛 讗讞专 讗讬诇讜 讜讗讬诇 讛注诐 讜讗讬诪讜专讬 讞讟讗转 诇专"讗 讻讚驻专讬砖讬转 诇注讬诇 讚讘专讬砖讗 讚转"讻 讜讗讞"讻 砖诇 讞讜诪砖 讛驻拽讜讚讬诐 讜讗"讻 诇讗 讛讬讛 讗讬诇讜 注诐 诪讜住驻讬 讬讜诐 讗诇讗 讛讜爪讗转 讻祝 讜诪讞转讛 诪驻住拽转 讘讬谞转讬讬诐 讜诇专"注 谞诪讬 诇讗 讗转讬讗 讚讛讗 住讘讬专讗 诇讬讛 讚诪讜住驻讬谉 讛讬讜 注诐 转诪讬讚 砖诇 砖讞专 讜讗讬诇讜 讜讗讬诇 讛注诐 讛讬讜 讝诪谉 讙讚讜诇 讗讞"讻 砖讛讬讛 诪驻住讬拽 讻诇 注讘讜讚转 讛讬讜诐 讜砖注讬专 讛讞讬爪讜谉 讘讬谞转讬讬诐 讜诇讻讱 讛讙讬讛 讜讛讻诇讬诇 讗讬诇讬诐 注诐 讞诇讘讬 讬讜诐 驻讬' 讗讬诇讜 讜讗讬诇 讛注诐 讜讗讬诪讜专讬 讞讟讗转 讚驻专讬诐 讛谞砖专驻讬诐 讚驻专拽 砖谞讬 砖注讬专讬 讛讬讛 诪拽专讬讘 讬讞讚 诇驻谞讬 讛讜爪讗转 讻祝 讜诪讞转讛 讻专讘讬 讗诇讬注讝专 讻讚驻专讬砖讬转 诇注讬诇. 诪"专. 诪讬讛讜 讻专"注 诪砖诪注 砖住讜讘专 讛驻讬讬讟 砖讻转讘 拽讬讚砖 讜注砖讛 砖注讬专 讛诪讜住祝 讜讛讻诇讬诇 讗讬诇讬诐 注诐 讞诇讘讬 讬讜诐 诪砖诪注 砖讛讬讛 砖注讬专 讛诪讜住祝 拽专讘 转讞诇讛 讜讛讬讬谞讜 讚诇讗 讻专讘讬 讗诇讬注讝专 讗讘诇 讛讻诇讬诇 讗讬诇讬诐 注诐 讞诇讘讬 讬讜诐 讜讚讗讬 讙专住 讜讻专"注 讜讚讗讬 住讜讘专 讛驻讬讬讟 砖诪拽讚讬诐 砖注讬专 诇讗讬诇 讜讗讬诇 讛讞讬爪讜谉 讛注诐 讜讗"转 讛诇讗 诇讗 讛讝讻讬专 讛驻讬讬讟 讛拽讟专转 讗讬诪讜专讬 讛诪讜住驻讬谉 讛讬讻谉 讛讜讜 讜讗讜诪专 专讘讬谞讜 转诐 砖住讜讘专 砖讛讬讜 注诐 转诪讬讚 砖诇 砖讞专 诪诪砖 讻专"注 讜讻讘专 讛讝讻讬专 讝讛 砖讻转讘 讞谞讬讻讬讜 讬讙讬砖讜 讗转 转诪讬讚 讛砖讞专 拽专爪讜 讜拽讬讘诇 讚诪讜 讘诪讝专拽 讞讬诇拽 驻讬专讜砖 砖讛拽讟讬专 拽讟讜专转 讛讟讬讘 谞专讜转 讛拽专讬讘 专讗砖 讜谞转讞讬诐 讜驻讬' 专"转 砖注砖讛 驻专 讛注讜诇讛 讜砖讘注讛 讻讘砖讬诐 注诐 转诪讬讚 砖诇 砖讞专 讜砖注讬专 讛诪讜住祝 注砖讛 讗讞专 注讘讜讚转 讛讬讜诐 拽讜讚诐 讗讬诇讜 讜讗讬诇 讛注诐 讜讝讛讜 讞讬诇拽 砖讞讬诇拽 讛诪讜住驻讬谉 砖诇 讞讜诪砖 讛驻拽讜讚讬诐 砖讗讬谉 拽专讬讘讬谉 讬讞讚 讜讛砖转讗 谞讬讞讗 讗讘诇 讬砖 砖讛讬讜 诪驻专砖讬谉 讚砖驻讬专 讙专住讬谞谉 讜讛讻诇讬诇 讗讬诇讜 注诐 诪讜住驻讬 讬讜诐 讜诇驻讬 讛砖谞讜讬 讘诪砖谞讛 诇拽讞 砖讬讟转讜 砖砖讜谞讛 讜讬爪讗 讜注砖讛 讗讬诇讜 讜讗讬诇 讛注诐 讜砖讘注讛 讻讘砖讬诐 转诪讬诪讬诐 讚讘专讬 专讘讬 讗诇讬注讝专 讜讛讬讬谞讜 讛讻诇讬诇 讗讬诇讜 注诐 讛讝' 讻讘砖讬诐 讜讗讬诇 讛注诐 砖讛诐 诪讜住驻讬 讬讜诐 讜讗讬谉 谞专讗讛 讚讜讚讗讬 诪转谞讬转讬谉 诇讗 诪讬驻专砖讬谞谉 讻诪砖诪注讛 讚讗"讻 驻诇讬讙 讗讚专讘讬 讗诇讬注讝专 讚讘专讬讬转讗 讜注讜讚 砖讗讬谉 讟注诐 讝讛 诪驻讜专砖 讘诪转谞讬转讬谉 讗诇讗 讟注诪讗 讚专讘讬 讗诇讬注讝专 讜专' 注拽讬讘讗 讚讙诪专讗 讜讗"讻 注诇 讻专讞讬谉 讛讬讬谞讜 谞诪讬 专讘讬 讗诇讬注讝专 讚讙诪专讗 诪讚诇讗 诪驻专砖 讘讛 讟注诪讗 讗讞专讬谞讗:





转讜住驻讜转 专讬"讚

讜诪讘专讱 注诇讬' 砖诪谞讛 讘专讻讜转 诪讬讘注讬讗 诇讬 转谞讬 砖诪谞讛 讘专讻讜转 讘砖诐 讛诪驻讜专砖 讻讻转讘讬 诪讘专讱 诇讛谉 讗讜 讘讻讬谞讜讬 讗讬 讗诪专转 讘讻讬谞讜讬 讜诪"砖 诪讘专讻转 讻讛谞讬诐 讚转谞谉 讘住讜讻讛 讘诪拽讚砖 诪讝讻讬专讬谉 讗转 讛砖诐 讻讻转讘讜 讜讘诪讚讬谞讛 讘讻讬谞讜讬讜 讜讗讬 讗诪专转 讻讻转讘讜 讗"讘 讛讬讻讬 讗诪专谉 诇注讬诇 讘驻' 讟专祝 讘拽诇驻讬 转"专 注砖专讛 驻注诪讬诐 诪讝讻讬专 讻讛谉 讙讚讜诇 讗转 讛砖诐 讘讬讜讛"讻 砖诇砖 讘讜讬讚讜讬 专讗砖讜谉 讜砖诇砖讛 讘讜讬讚讜讬 砖谞讬 讜砖诇砖讛 讘砖注讬专 讛诪砖转诇讞 讜讗讞讚 讘讙讜专诇讜转 讜讛讗讬讻讗 谞诪讬 转谞讬 砖诪谞讛 讜讘砖诇诪讗 讚讘专讻转 讻讛谞讬诐 讬砖 诇讜诪专 砖讗专 讻讛谞讬诐 讛讬讜 谞讜砖讗讬谉 讻驻讬讛诐 讘讬讜讛"讻 砖讗讬谞讛 讜讘讛 讘讻讛谉 讙讚讜诇 讗诇讗 砖诪谞讛 讘专讻讜转 讛谉 讞讜讘讛 讘讻"讙 砖讛讬' 拽讜专讗:





诪讛专砖"讗 - 讞讬讚讜砖讬 讛诇讻讜转

转讜住' 讘讚"讛 讜砖注讬专 讛谞注砖讛 讻讜' 转讬诪讛 诇讬 诪讗讬 诪住驻拽讗 诇讬讛 讗诐 讗讬转讗 讚砖注讬专 讻讜' 讻爪"诇 诪转讜住' 讬砖谞讬诐:





诪讛专砖"讗 - 讞讬讚讜砖讬 讗讙讚讜转

讜诪讘专讱 注诇讬讛 讞' 讘专讻讜转 讻讜'. 诪讘讜讗专 讻讬 讛转讜专讛 谞讗诪专讛 讘转诪谞讬讗 讗驻讬 讜讛讬讬谞讜 讘砖讬谞讜讬 讞' 谞拽讜讚讜转讬讛 讜讘讞' 诇砖讜谞讜转 谞拽专讗转 讛转讜专讛 讘诪讝诪讜专 转诪谞讬讗 讗驻讬 讜注讬讬谉 讘讝讛 讘驻' 讛拽讜诪抓: 


专谞讛  转讞谞讛 讜讘拽砖讛 讻讜'. 专谞讛 砖讛讜讗 砖讬专 讜砖讘讞 拽讜讚诐 转讞谞讛 讜讘拽砖讛 讻诪驻讜专砖 驻专拽 讗讬谉 注讜诪讚讬谉 讜诪驻专砖 讘拽砖转谉 砖爪专讬讻讬谉 诇讛讜讜砖注 注"讚 砖讗诪专讜 讗讬谉 讞讘讜砖 诪转讬专 注爪诪讜 诪讘讬转 讛讗住讜专讬谉 讜爪专讬讱 诇讛讜讜砖注 注"讬 讗讞专 讻谉 讬砖专讗诇 爪专讬讻讬谉 诇讛讜讜砖注 诪讛拽讘"讛 讜拽"诇: 


诇讛专讗讜转  讞讝讜转讜 诇专讘讬诐 讻讜'. 注讬讬谉 驻专砖"讬 讜注讜讚 讬砖 诇讜诪专 诇驻讬 砖讗讬谉 讻诇 讛注诐 专讜讗讬诐 讛住"转 砖讘讬讚 讻"讙 砖拽讜专讗 讘讛 讜讬讞砖讘讜 砖拽讜专讗 (讘讛) 讘注"驻 注"讻 讻"讗 诪讘讬讗 住"转 注诪讜 诇讛专讗讜转 讞讝讜转讜 砖诇 住"转 诇专讘讬诐 砖讙诐 讻"讙 拽讜专讗 讘讻转讘 讗讱 诪讛 砖驻讬专砖 讚诪注专讘 讬讜讛"讻 讛讘讬讗讜讛讜 砖诐 注"砖 诇讗 讬讚注谞讗 诇诪讛 讚讙诐 讗诐 讬砖 注讬专讜讘 讜讛讜爪讗讛 诇讬讜讛"讻 诪"诪 讛讗 讗诪专讬' 讘诪住' 注讬专讜讘讬谉 讬专讜砖诇讬诐 讚诇转讜转讬讛 谞注讜诇讜转 讛讬讜:





专砖"砖

讙诪专讗 讜讘诇讘讚 砖诇讗 讬讚诇讙 诪住讜祝 讛住驻专 诇转讞诇转讜. 注诪"讗 住讬' 拽诪"讚 住拽"讚. 讜谞"诇 专讗讬讛 诇讛讻"诪 讚讛讗 讗驻讬' 讘转讜专讛 诪爪讬谞讜 讘住讜讟讛 讘住"驻 讜讗"谞 讚讛诪诇讱 拽讜专讗 诇诪驻专注 注"砖. 讜讻谉 讘诪讙讬诇讛 (诇) 讚讗专讬"爪 拽专讜 砖讬转讗 诪谉 讜注砖讬转 讻讜' 讜讞讚 诪谉 讻讬 转砖讗 注讚 讜注砖讬转 讻讜' 讗诪专讬 诇诪驻专注 讛讜讗 讚拽专讬. 讜讻谉 讗谞讜 谞讜讛讙讬谉 讘讛驻讟专转 诪砖驻讟讬诐:



讙诪' 砖诐 讻讚讬 砖诇讗 诇讛讜爪讬讗 诇注讝 注诇 住"转. 注驻专砖"讬. 讜拽"拽 讚诪讗讬 诪转拽谉 讘讗诪专讜 讬讜转专 讻讜' 讚诪"诪 讬住讘专讜 讚驻专砖讛 讝讜 讞住专讛. 讜讙诐 讘诇讗 讗诪讬专转讜 专讜讗讬谉 砖讻转讜讘 讘讜 讬讜转专. 讜讗讜诇讬 讚专"诇 诪讛注谞讬谉 砖拽专讗转讬 诇驻谞讬讻诐 讬砖 讘讜 讬讜转专 讜讛诪' 砖诇 诪诪讛 讛讜讗 讻讗谉 诇砖诪讜砖 诪谉 讜诇讗 诇讬转专讜谉:



讙诪' 砖诐 讜专诇"讗 诪砖讜诐 讘专讻讛 砖讗"爪. 诇讻讗讜专讛 诪砖诪注 诪讝讛 讚住"诇 诇讙诪专讗 讚讬诇谉 讻讛讬专讜砖诇诪讬 砖讛讘讬讗 讛诪"讗 讘住讬' 拽诪"讝 住拽讬"讗 砖讗讬谉 诪讜爪讬讗讬谉 讛住"转 讛砖谞讬讛 注讚 砖诪讞讝讬专 讛专讗砖讜谞讛 诇诪拽讜诪讛 讜讚诇讗 讻诪谞讛讙谞讜 砖诪讜爪讬讗讬谉 讻讗讞转 讚讗"讻 诇诪讛 讬爪讟专讱 诇讘专讱 砖谞讬转. 讗讱 诪"诪 爪"注 讚讛讗 讻讗谉 讚注转讜 诪转讞诇讛 讻砖讘讬专讱 讘专讗砖讜谞讛 砖讬讘讬讗讜 诇驻谞讬讜 讙诐 讛砖谞讬讛. 讜诪砖诪注 讚注转 讛驻讜住拽讬诐 讘讗讜"讞 住讬' 专"讜 讜讘讬讜"讚 住讬' 讬"讟 讚讘讻讛"讙 讗"爪 诇讘专讱 砖谞讬转. 讜讗讜诇讬 讻讬讜谉 讚谞转拽谞讛 诪驻谞讬 讻讘讜讚 讛转讜专讛 讻诪砖"讻 讘砖讜"注 住讬' 拽诇"讟 住"讞 讝讛讜 讻讘讜讚讛 诇讘专讱 注诇 讻诇 住"转 讘驻"注 讜讙讚讜诇讛 诪讝讜 诪爪讬谞讜 砖诐 住"住 拽诪"讙. 砖讜讘 诪爪讗转讬 诇讛讟"讝 讘讬讜"讚 住讬' 专注"讟 砖讛专讙讬砖 讘讝讛 讜谞讚讞拽 讛专讘讛 注"砖:



专砖"讬 讚"讛 诪砖讜诐 驻讙诪讜. 砖诇讗 讬讗诪专讜 讞住专 讛讜讗. 讜拽"诇 讚讛讗 讝讛 讻讘专 转拽谉 讘讗诪专讜 讬讜转专 讻讜'. 讜注讜讚 诇注讬诇 拽专讬 诇讛 诇注讝 讜讻讗谉 驻讙诐. 讜诇注讚"谞 讚驻讙诐 专"诇 讘讝讬讜谉 砖讘讝讬讜谉 讛讜讗 诇专讗砖讜谞讛 砖讬谞讬讞讜讛 讜讬拽讞 讗讞专转 诇拽专讜转 讘讛. 讜拽"拽 转讬驻讜拽 诇讬讛 砖讗讬谉 诪注讘讬专讬谉 注讛"诪 讜讗讻诪"诇:



专砖"讬 讚"讛 诇讛专讗讜转. 讜诪注讬讜讛"讻 讛讘讬讗讜诐 砖诐. 讛专砖"讗 讘讞"讗 讻转讘 注诇讬讜 诇讗 讬讚注转讬 诇诪讛 讻讜' 讛讗 讗诪专讬谞谉 讘注讬专讜讘讬谉 讬专讜砖诇讬诐 讚诇转讜转讬讛 谞注讜诇讜转 讛讬讜. 讜讗讬砖转诪讬讟转讬讛 讚诪"诪 讛讬讛 诇讛 讚讬谉 讻专诪诇讬转 讻讚诪讜讻讞 砖诐 (拽讗) 讜诪讛讚专讜 讗讬谞讛讜 讻专诪诇讬转 讜注"砖 讘驻专砖"讬. 讜讙诐 注讬谞讜 砖诇 讛专砖"讗 注爪诪讜 专讗讛 讝讗转 讘驻住讞讬诐 (住讜) 讘转讚"讛 转讜讞讘 注"砖:



讙诪' 讗讬讘注讬讗 诇讛讜 讛讬讻讗 拽讗诪专 讻讜'. 讜讻诇 讛住讜讙讬讗. 讜诇讻讗讜专讛 转诪讜讛. 讗) 诪讗讬 讚拽讗诪专 驻专 讛注讜诇讛 诇专"讗 讚砖讬讬专讬 讗讬诪转 讻讜' 讗诪讗讬 诇"拽 谞诪讬 讜砖注讬专 讛讞讬爪讜谉 讜讻讘专 讛专讙讬砖 专砖"讬 讘讝讛 讜讬砖讜讘讜 讚讞讜拽. 讘) 拽讜砖讬讬转 讛转讜住' 讚"讛 讜砖注讬专 讜讬砖讜讘诐 讙"讻 讚讞讜拽. 讙) 砖讗讬谉 讚讘专讬 专"讗 讜专"注 讘诪转谞讬' 诪讻讜讜谞讬诐 注诐 讚讘专讬讛诐 讚讘讘专讬讬转讜转 讗砖专 讛专讙讬砖讜 讙"讻 讛转讜住' 诇拽诪谉 讜谞讚讞拽讜. 讗砖专 注诇 讻诇 讗诇讛 谞诇注"讚 讚讛讗 讚拽转谞讬 讜驻专 讛注讜诇讛 (诇爪讚 讛讗' 砖诇 讛讗讬讘注讬讗) 讜砖注讬专 讻讜' (诇讘' 讛爪讚讚讬诐) 讛讬讜 拽专讘讬谉 注诐 转诪讬讚 讻讜' 讛讜讗 转砖诇讜诐 讚讘专讬 专"讗 讜讛讜讗 住讜祝 诪讗诪专 讜讗转 砖讘注转 讻讘砖讬诐 讻讜' 专"诇 讜讗转 讝' 讻讘砖讬诐 讜驻专 讛注讜诇讛 (诇爪讚 讛讗') 讜砖注讬专 讻讜' 讻诇 讗诇讜 注诐 转诪讬讚 讻讜' 讗诇讗 砖专"注 讛驻住讬拽 讚讘专讬讜 讜讗"诇 诇讗 讗诇讗 讚讻讘专 谞拽专讘讜 讛讝' 讻讘砖讬诐 注诐 转诪讬讚 砖诇 砖讞专 讜驻专 讛注讜诇讛 注诪讛诐 讙"讻 (诇爪讚 讛讘') 讜讗讞"讻 讞讝专 讛转谞讗 诇讙诪专 讚讘专讬讜 讚专"讗. 讜注转讛 诪讬讜砖讘 讛讻诇 讜讚讘专讬讛诐 诪转讗讬诪讬诐 注诐 讚讘专讬讛诐 砖讘讘专讬讬转讜转 专拽 讚诪转谞讬转讬谉 拽爪专讛 拽爪转 讘讚讘专讬讛诐 (注诪砖"讻 讘住"讚 讘住' 谞转"注 讚祝 拽讬"讗) 讜讛讬讬谞讜 砖砖讬讬专讛 讗诪讜专讬 讞讟讗转 诇转专讜讬讬讛讜谉 讜驻专 讛注讜诇讛 诇专"讗 (诇爪讚 讛讘') 讗讜 诇专"注 (诇爪讚 讛讗') 讜砖注讬专 讛讞讬爪讜谉 诇专"注 讜讚讜"拽 讻讬 讛讜讗 谞讻讜谉 讘注讬谞讬 讘注讝"讛:





讛讙讛讜转 讬注讘"抓

讙诪' 讜讗讞"讻 讻"讗 讜讗讞专 诪讘讬讗 住状转 诪讘讬转讜 谞"讘 注驻专砖"讬 讜诇驻讬专讜砖讜 讻讗谉 爪专讬讱 诇讚讞讜拽 诪讗讬 讗讞"讻 讗讞专 砖拽专讗 讻"讙 讻诇 讗讞讚 拽讜专讗 讘住"转 砖诇讜 砖讻讘专 讛讜讘讗 诇砖诐 诪讘注专讘. 讗状谞 讗注"驻 砖讛讘讬讗讜 诪讘注"讬 讗讜转诐 砖诪讞讜抓 诇注讬专 讗诇 转讜讱 讛注讬专 诪"诪 诇讗 讛讘讬讗讜诐 诇注讝专讛 讗诇讗 讗讞专 砖拽专讗 讻"讙:


专砖"讬 住讚"讛 诇讛专讗讜转 讞讝讜转讜. 讜诪注专讘 讬讜诐 讛讻驻讜专讬诐 讛讘讬讗讜诐 砖诐. 谞"讘 注驻讗状谞 (讘住讜讟讛) (诪"讗 讗) (讘专砖状讬 砖诐):





讙诇讬讜谉 讛砖"住 - 专讘讬 注拽讬讘讗 讗讬讙专

讙诪专讗 诪驻谞讬 讻讘讜讚 爪讘讜专. (砖讘转 讚祝 拽诇讙) 讜诪讙讬诇讛 [讻"讙 注"讗] 讻讚 注"讘 讜讙讬讟讬谉 讚祝 住 注"讗 讜住讜讟讛 讚祝 诇讟 注"讘:





驻转讞 注讬谞讬诐

讜讘注砖讜专 砖诇 讞讜诪砖 讛驻拽讜讚讬诐 拽讜专讛讜 注诇 驻讛 讗诪讗讬 谞讙诇讜诇 讜讻讜' 转讜住驻讜转 讬砖谞讬诐 讛拽砖讜 讚讗讬讱 拽讜专讗 注"驻 讛讗 讚讘专讬诐 砖讘讻转讘 讗讬 讗转讛 专砖讗讬 诇讗讜诪专诐 讘注"驻 讜转讬专爪讜 讚讝讛讜 诇诪爪讜讛 诪谉 讛诪讜讘讞专 讜讻讜' 讜诪讚讘专讬 讛驻讜住拽讬诐 诪砖诪注 讚讬砖 讗讬住讜专 讘讚讘专. 讜注诪"砖 讛专讘 诪讜驻转 讛讚讜专 诪讛专讞"讗 讘住驻专 讬砖专砖 讬注拽讘 讜诪"砖 讘注谞讬讜转讬 讘住' 讛拽讟谉 讘专讻讬 讬讜住祝 讗"讞 住讬' 诪"讟 讜注讬讬谉 讘砖讬讜专讬 讘专讻讛 讜诪讞讝讬拽 讘专讻讛 砖诐 讘住"讚:

